text:
TÍÐINDI
Foreldragjøld
Beint eftir at Føroya Pedagogfelag boðaði frá, at leiðararnir á dagstovnum og frítíðarskúlum vóru farnir í verkfall, og eftir at KAF – arbeiðsgevarafelagið hjá kommununum…
Runavíkar kommuna raðfestir ferðavinnu
Runavíkar Kommuna yvirtók um ársskiftið Kunningarstovuna í Runavík. Kunningarstovan fer í sambandi við umskipanina, eisini at virka undir heitinum Visit Runavík, sum er ein stytting…
Joan Skibenæs kommunulækni í Skálafjarðar læknadømi
Heilsutrygd hevur sett Joan Skibenæs í starv sum kommunulækna í viðtalu 2 í Skálafjarðar læknadømi. Joan Skibenæs nam sær embætisprógv innan læknafrøði í 2009 og…
Svimjihallarverkætlanin – kunningarsíða
Á hesi síðuni verður ymiskt tilfar um svimjihallarverkætlanina savnað. 11. november 2017 varð innbjóðing til luttøku í heildararbeiðstøkukapping løgd út. Sí innbjóðingina til luttøku í…


c: text/html

text:
Sverri Egholm
05.10.2017 - 15:10
Í kvøld kl.17 verða Mentanarvirðislønir M. A. Jacobsens og Barnamentanarheiðurslønir Tórshavnar býráðs handaðar í Müllers Pakkhúsi.
Ein nevnd við fimm limum umboðandi býráðið, Fróðskaparsetrið og Rithøvundafelagið, ger av, hvør fær virðislønirnar. Yvirlit við øll, sum hava fingið mentanarvirðisløn M. A. Jacobsens, sæst her.
Virðislønin varð fyrstu ferð latin í 1958. Tað var Rithøvundafelagið, sum heitti á Tórshavnar býráð um at stovna eina árliga bókmentavirðisløn. Virðislønin skuldi bera navn eftir mentamannin Mads Andriasi Jacobsen, ið m.a. var rithøvundur, lærari, bókavørður og borgarstjóri í Havn.
Fyrstu nógvu árini æt virðislønin Bókmentavirðisløn M.A. Jacobsens, og talan var bara um eina virðisløn. Í 1996 varð reglugerðin broytt, soleiðis at 3 virðislønir kundu latast, og navnið varð broytt til Mentanarvirðislønir M.A. Jacobsens.
Barnamentanarheiðursløn Tórshavnar býráðs varð latin fyrstu ferð í 1976. Tá var heitið Barnabókaheiðursløn.
Í nevndini fyri heiðurslønina eru fimm limir, sum umboða býráðið, Býarbókasavnið og skúlabókavørðirnar í kommunalu skúlunum.
Skráin í Müllers Pakkhúsi í kvøld
Kórið Tarira syngur
Gunvør Balle, forkvinna í mentamálanevndini, bjóðar vælkomin
Annika Olsen, borgarstjóri, handar virðislønirnar:
M. A. Jacobsens virðisløn fyri fagrar bókmentir
M. A. Jacobsens virðisløn fyri mentanaravrik
Barnamentanarheiðursløn Tórshavnar býráðs
Barnamentanarheiðursløn Tórshavnar býráðs
Kim Hansen og Edward Nyholm Debess, sangur og tónleikur
Bjóðað verður ábit og drekka á miðhæddini, har øll eru vælkomin

robotstxt: allowed

filter: keep


text:
www.haskulin.fo
Tal á útbúgvingum/háskúlaskeið: 1
Næmingar: Umleið 15
Lærarar: Umleið 6 (heruppi í parttíðarsett)
Hugsjónin um fólkaháskúlan er útrunnin av tí, at Danmark í 1848 fekk fólkastýri í staðin fyri einaveldi. Tað var greitt fyri Grundtvig, at skuldi fólkið taka lut í landastýrinum til nakran mun, mátti fólkið hava upplýsing - eina hægri upplýsing enn hon fæst í barnaskúlanum. Upplýsing um lívið, um søgu fólksins, um móðurmálið og skaldskapin á tí. Grundtvig er fyrsti maður, ið hevur torað at seta fram hugsan um at gera hin almenna mannin til mentaðan mann, og tó ikki til lærdan, bóklærdan mann. Bókina leit hann ikki á til tess; men hann leit á og trúði á, at hitt livandi orðið, borið fram við eldhuga á móðurmálinum frá einari livandi mannasál, kundi gera undurverkið.
Tann fyrsti føroyingur, sum vit vita um, at henda grundtvigska háskúlarørslan hevur ávirkað sjónliga, er ein genta úr havn: Ellen Elisabeth Cathrine Jacobsen (deyð 20. januar 1904). Hon var sum blaðung farin til Danmarkar at læra húsarhald og kom aty vera á einum garði í Jyllandi, har júst hin grundtvigska andsrørslan var livandi og sterk. Ellen Jacobsen, ella Elin á Húsum, sum hon vanligast varð nevnd, var andaliga vakin og rættiliga hugfangað av hesum nýggja andslívi. Tá hon kom aftur til Føroya eitt ár seinni, fjaldi hon ikki tann bjarta eld, sum kveiktur var í ungu sál hennara, men læt hann lýsa og hita uttan um seg, harhon fór. Frá og við henni er tann fyrsta glæma av háskúlarørsluni komin til Føroya.
1873-74 fara teir fyrstu næmingar úr Føroyum til danskar háskúlar, og hetta eru øll ungmenni, sum hava verið meira og minni undir ávirkan frá Elini: systir Elinar, Betty Jacobsen, bóndasynirnir Jóhannes Dalsgaard, Skálavík, Jóhan Hentze, Trøðum, Sandi og Jacob Jacobsen, lærari í miðvági. Ísurin var brotin, háskúlarørslan var komin til Føroya; men føroysk var hon ikki á nakran hátt enn.
Háskúlavegur 14
FO-100 Tórshavn
Tlf. 311743
haskulin@haskulin.fo


text:
Tíðindi frá Havnar Fysioterapi
Ringt við at taka teg sama at venja? Ella kennir tú teg ikki heima í einum vanligum fitness sentri? - Hygg so her!
Á Havnar Fysioterapi byrjar nú eitt nýtt venjingarskeið fyri kvinnur. Venjingarnar eru skipaðar í bólkum við í mesta lagi 8 luttakarum.
Venjingarnar verða tillagaðar tí einkultu og fara fram undir kønari fysioterapeutiskari vegleiðing - so veitst tú , at tú ert í góðum hondum.
Venjingarnar eru týsdagar og hósdagar kl. 10-11 og fara fram í hølunum hjá Havnar Fysioterapi.
Fysioterapeutur á hesum holdinum er Trine Skov Eysturoy.
Um hettar hevur tín áhuga, kanst tú ringja 312131. ... Sí meira ...Sí minni ...
1 vika síðan
Hetta er gott - havi gingið her í fleiri ár 🙂
Hvat er tad fyri venjingar?
Hvat kostar tað?
Bert fyri kvinnur ????
Hatta er super venjing. Havi roynt tað, kann viðmælast.
Í 2007 byrjaði Heidi Guttesen at starvast í móttøkuni á Havnar Fysioterapi. Sostatt hevur hon seinastu 10 árini staði fyri innskriving av sjúklingum og mongum øðrum her á klinikkini og á Vága Fysioterapi.
Onki at ivast í at Heidi er ein av orsøkunum til, at vit eru fleiri fysioterapeutar, ið trívast væl á Havnar Fysioterapi og Vága Fysioterapi.
Tað hevur stóran týdning fyri okkum at fólk, ið ringja til og koma á klinikkinar hjá okkum, tosa við og møta einum skilagóðum og fyrikomandi persóni. Og tað mugu vit siga at Heidi klárar til UG.
Í hesum sambandi høvdu vit eina hugnaløtu á klinikkini við góðum mati, talum o.ø.
Meira fæst at vita um Heidi, Havnar Fysioterapi og Vága Fysioterapi á www.fysioterapi.fo
Á myndunum síggjast Heidi Guttesen, Klæmint Isaksen, Hjørleif Niclasen, Trine Skov Eysturoy, Gitte Rosenkranz Clausen, Annika Ellefsen, Jóan Magnus Lamhauge Dalbø og Beinta Bendix Laursen. ... Sí meira ...Sí minni ...
1 mánaði síðan
Altíð blíð og fyrikomandi , 👍
Til lukku.
Til lukku við starvsdegnum fitta Heidi 🙂 Onki at ivast í, at hon er hjálpsom, blíð og fyrikomandi 🙂
Hjartaliga til lukku. Heidi 🙂
Hjartaliga tillukku vid starvsdegnum🇫🇴 Gleðilig jól til tín og tíni🎄🤶😊
Altíð fitt og blíð og ikki minst dugnalig 😀
Fitta skinnið Heidi. Vit høvdu nógvar vaktir saman á b6
Til lukku við starvsdegnum Heidi 💐😊 Eg minnist aftur á góðar og stuttligar vaktir saman við tær á B6 😄
Hjartaliga til lukku Heidi 🌹
<3 liga til lukku og gott fyri tykkum at hava Heidi í starvsfólkahópinum, altíð blíð, fyrikomandi og hjálpsom 🙂
Tillukku við starvsdegnum fitta Heidi 😘Onki at ivast í, at hon er hjálpsom, blíð og fyrikomandi 💐
Tillukku Jóan Magnus Lamhauge Dalbø Cert.MDT 🙂
Jóan Magnus hevur seinastu 2 árini tikið grundútbúgvingina í Mechanical Diagnosis & Therapy, sokallaða McKenzie Flokkingarskipanin, gjøgnum altjóða McKenzie Lærdómsstovnin í Danmark. Um vikuskiftið var hann til próvtøku, har hann kláraði seg framúr væl og stóð royndina. Jóan Magnus er sostatt góðkendur McKenzie fysioterapeutur, Cert.MDT.
Hettar er ein týdningarmikil liður í áhaldandi fakligu menningini hjá Havnar Fysioterapi, ið er einasta góðkenda McKenzieklinikk í Føroyum og ein av bert 86 góðkendu klinikkunum í heiminum.
Hettar krevur fyrst og fremst at tað er minst ein fysioterapeutur/klinikari við fullari McKenzie útbúgving Dip.MDT og at klinikkin hevur ein vælskipaðan útbúgvingarpolitikk og brúkar hesa tilgongdina sum sítt fyrsta væl tá sjúklingar vera kannaðir og viðgjørdir.
Sí meira á fysioterapi.fo undir McKenzie viðgerðir, sum er ein av best prógvaðu kanningar- og viðgerðarhættum av rørslulagnum yvirhøvur, herundir eisini í samband við ítróttarskaðar.
Enn einaferð tillukku Jóan Magnus Lamhauge Dalbø Cert.MDT 🙂 ... Sí meira ...Sí minni ...
2 mánaðir síðan
Tillykke 🙂
Til lukku 💪🏾
Óførur! Tillukku 🙂
Hjartaliga tillukku. Nýbakaður pápi og so hettar - óført 👏💐
Tillykke, stærkt gået💪🏼💪🏼🇫🇴💐
Tillukku !! 👏💪🏻🤗
Tillukku Jóan Magnus
Tillukku 👏
Tillukku 👏
Tillukku: )
Til lukku 😊👏🏻 flott!
Hjartaliga tillukku og blíðan byr 💐
Til lukku 🙂
Grattis Jóan Magnus! (Y)
Á Havnar Fysioterapi hava vit fleiri ymiskar bólkavenjingar har fysioterapeutur við serútbúgving, alla tíðina hevur umsjón við venjingini, vegleiðir, gevur ráð og virkar sum lurkalemjari 😉
Vit hava fleiri bólkavenjingar fyri:
Rygg
Almen venjing
GLA:D - Venjingar fyri slitgikt í knøum og mjadnum
ACL - Venjingar áðrenn og eftir krossbandsskurðviðgerðir
Umframt hesar bólkar gera vit aðrar bólkar, so hvørt tørvurin er har 🙂
Venjing undir vegleiðing er vegurin fram, eisini fyri fólk við slitgikt 😊
www.tv2nord.dk/nyheder/06-03-2017/1930/fysioterapi-vinder-frem?autoplay=1#player ... Sí meira ...Sí minni ...
3 mánaðir síðan
Lurkalemjari 🙂 Jiiiihaaaaa!
Havi ikki hoyrt hatta orðið fyrr - lurkalemjari? Hvat merkir tað?
Hatta er okkurt sadimaso.....
Loysnin til at blíva pinuleys/ur kundi ligið beint undir fóti tínum.
Okkara fót og- gongulagskannari er dagførdur við nýggjastu tøkni og skanningsplátu.
Ring á tlf. 312131 ella skriva til fysioterapi@fysioterapi.fo fyri at bíleggja eina tíð hjá Hjørleif Niclasen FT, MFE, Cert.MDT ella Klæmint Isaksen FT, Dip.MDT
Sí meira á www.fysioterapi.fo ... Sí meira ...Sí minni ...
3 mánaðir síðan
Loysnin til at blíva pinuleys/ur kundi ligið beint undir fóti tínum.
Okkara fót og- gongulagskannari er dagførdur við nýggjastu tøkni og skanningsplátu.
Ring á tlf. 312131 ella skriva til fysioterapi@fysioterapi.fo fyri at bíleggja eina tíð hjá Hjørleif Niclasen FT, MFE, Cert.MDT ella Klæmint Isaksen FT, Dip.MDT
Sí meira á www.fysioterapi.fo ... Sí meira ...Sí minni ...
3 mánaðir síðan
Patients Come First - Exploring Optimal Care var navnið á altjóðað heimsráðstevnuni hjá Mckenzie Institute International, ið var hildin í San Francisco 22.-24. septembur.
Hjørleif Niclasen og Klæmint Isaksen vóru við á hesari sera viðkomandi og gevandi ráðstevnu.
Tað er avgeraðandi fyri okkum á Havnar Fysioterapi at bjóða okkara sjúklingum "Bestu Viðgerð" og at tað "Handlar um Sjúklingin Fyrst".
Um tú vilt vita meira um ráðstevnuna og Mechanical Diagnosis and Therapy kanst tú fara inn á niðanfyri vístu leinkjur.
mckenzieinstitute.org www.spine.org/documents/Education/mckenzie-agenda.pdf
Á myndini síggjast Hjørleif og Klæmint saman við professara Tamar Pincus Phd í sálarfrøði á Royal Halloway University College í London, ið var ein av teim mongu áhugaverdu fyrilestrarhaldarunum. ... Sí meira ...Sí minni ...
4 mánaðir síðan
Gleði meg at hoyra😊
Gitte er afturkomin úr Danmark, har hon hevur verið á McKenzie skeið C hjá Altjóða McKenzie Instituttinum í Danmark.
Sum liður í útbúgvingarpolitikkinum hjá Havnar Fysioterapi, skulu allir fysioterapeutar eftirútbúgva seg í m.a. Mechanical Diagnosis and Therapy. Eftir at hava tikið skeið A, B, C og D skal próvtøkan til grundútbúgvingina takast. Klára mann hesa verður ein tilnevndur Cert.MDT fysioterapeutur.
Havnar Fysioterapi er Certificera McKenzie Klinikk og her krøvini frá Altjóða McKenzie Instituttinum m.a. at minnst ein fysioterapeutur er fult útbúgvin í Mechanical Diagnosis and Therapy, Dip.MDT. Umframt hettar skal tað vera ein greiður útbúgvingarpolitikkur innan McKenzie klassifikatiónssystemið og tað hava vit á Havnar Fysioterapi.
M.a. hettar er við til at tryggja at allir sjúklingar, ið koma til kanningar og viðgerðar á Havnar Fysioterapi, fáa bestu og tryggastu kanningar- og viðgerðartilgongd yvirhøvur í samband við allar muskoloskeletalar trupuleikar.
Um ein góðan mánað skal Gitte á skeið D og síðan gongur leiðin móti próvtøkuni 🙂 ... Sí meira ...Sí minni ...
4 mánaðir síðan
Á Havnar Fysioterapi gera vit rættuliga nógv fyri at hjálpa okkara sjúklingum við teimum kanningar- og viðgerðháttum, ið eru prógvaðir at vera besti háttur at viðgerða uppá.
Í hesum sambandi hevur Klæmint Isaksen FT, Dip.MDT verið á Masterclass saman við granskarinum og fysioterapeutinum Hans Van Helvoirt úr Hollandi. Evnið var ryggjatrupuleikar, serliga tá tað snýr seg um nakka- og lendapína, sum eisini ávirkar nervarøturnar t.d. av einum diskusprolapsi.
Hans Van Helvoirt og hansara samstarvsfelagar í Hollandi hava í fleiri ár arbeitt við at geva fólki, sum annars eru ávíst til skurðviðgerð fyri diskusprolaps, 1-2 injektiónir inn í diskusprolapsin (kemisk viðgerð) og tá í injektiónin byrjar at virka aftaná uml. 2 vikur verður byrja uppá MDT viðgerð (mekanisk). Tað vísir seg at hendan samansetingin av injektiónum í diskin og Mckenzie viðgerð minkar rættuliga nógv um tørvin á skurðviðgerðum.
Meira gransking verður gjørd á hesum økið í Hollandi og Kanada og spennandi verður at fylgja við hvussu hettar kemur at ávirka tilmælini um viðgerð framyvir.
Vit á Havnar Fysioterapi hava sjálvandi fingurin á pulsinum alla tíðina.
Um tú hevur ryggjatrupuleikar og møguliga við útstráling út í armar ella bein ert tú vælkomin at seta teg í sambandi við okkum á tlf. 3121231 ella fysioterapi@fysioterapi.fo . Vit kunnu rættuliga oftani hjálpa fólki við hesum trupuleikum eftir nøkrum fáum viðgerðum. Onkuntíð er neyðugt at vit hjálpa til at senda fólk víðari til aðrar kanningar. ... Sí meira ...Sí minni ...
4 mánaðir síðan


text:
Øll føroysk lesandi á hægri útbúgvingum fáa nú lestrarstuðul allar 12 mánaðirnar í árinum.
Tað sæst í uppskotinum um fíggjarlóg, sum varð lagt fram í dag.
Í grannalondunum fáa lesandi lestrarstuðul allar 12 mánaðirnar, men higartil hava føroysk lesandi ikki fingið lestrarstuðul í juli mánaði.
Rigmor Dam, landsstýriskvinna í mentamálum, fegnast um hetta týdningarmikla framstig.
– Vit vilja eggja føroyskum ungdómi til at lesa í Føroyum. Tí hava sett okkum sum mál, at føroyski lestrarstuðulin skal vera kappingarførur við tann danska, so tað ikki eru fíggjarligar orsøkir, sum gera, at fólk aftra seg við at lesa í Føroyum. Hetta er eitt stórt stig rætta vegin, staðfestir landsstýriskvinnan.
Rigmor Dam vísir á, at eins og hjá øllum øðrum eru føstu útreiðslurnar hjá okkara hægri lesandi júst tær somu í juli, sum tær eru allar hinar mánaðirnar í árinum.
Hartil hava lesandi eisini tørv á feriu, eins og øll onnur.
- Okkara ungmannafeløg og MFS, sum umboðar føroysk lesandi, hava áhaldandi víst á tørvin av at fáa lestrarstuðul allar 12 mánaðirnar. Nú fingu vit tað við í fíggjarlógina, sigur Rigmor Dam.
Í fjør hækkaði samgongan lestrarstuðulin til hægri lesandi við 500 krónum, umframt at stakir uppihaldarar tá fingu lestrarstuðul 12. mánaðin.
Men nú fáa øll, sum eru undir hægri útbúgving í Føroyum, lestrarstuðul alt árið.


text:
5 viðurskifti, sum tú eigur at hugsa um, kanna og aftur hugsa um, áðrenn tú fert undir hægri lestur í útlandinum:
1.Spyr teg sjálva/n: Hví fari eg til útlandið at lesa?
- Er tað ævintýrið?
- Er fortreytirnar fyri málinum, fígging í lagi og klárar tú at vera fyri teg sjálva/n??
- Er hetta nakað sum er brádliga íkomið?
- Ella er tað neyðugt?
- Er hetta ein sniðgøta ella ein umvegur til tað sum tú ætlar tær við yrkisleið (karrieru) tíni?
2. Kanna gjølliga:
Hvat verður lisið í lestrinum, hvussu undirvísingin fer fram, hvussu nógv verður lisið av hvørjum og hvussu próvtøkurnar vera skipaðar.
- Hugsa um allar kombinatiónsmøguleikarnar, sum oftani eru!
- Um tú ivast, so spyr á útbúgvingarstovninum, áðrenn tú tekur endaligu avgerðina!
- Samskift við studentar umvegis teldupost, um tú ikki kan fara sjálv/ur at vitja á staðnum!
- Send altíð umsóknina avstað í góðari tíð!
3. Send umsókn um scholarship, grunnar og legat!
- Kanna um útbúgvingin hevur serliga stuðulsmøguleikar, summir skulu sendast saman við umsóknini summir aftaná.
- Send umsókn til danskar og útlendskar grunnar, teir eru at finna í ymsum dátugrunnum, millum annað í bókini Kraks Fonds- og Legatvejviser.
4. Kann útbúgvingin brúkast har, sum tú ætlar tær?
- Ætlar tú at brúka útbúgvingina í landinum har tú tekur hana ella í Føroyum?
- Fært tú góðskrivað (meritoverført) alla útbúgvina ella partar av henni, so at tú ikki verður noydd/ur at taka eyka skeið, tá ið tú ert komin uppá pláss?
5.Missir tú nakað, tá ið tekur útbúgvingina í útlandinum?
- Eru fyrimunirnir størri enn vansarnir?
- Ein nýggj norsk kanning vísir, at 4 ár eftir at prógvið er tikið, er arbeiðsloysið millum akademikarar, sum hava tikið útbúgving sína í útlandinum størri enn hjá teimum, sum hava norska útbúgving. 2,7% móti 1,3% fyri norskt lærdar akademikarar, men lønin hjá teimum við útlendskari útbúgving er hægri, tá ið teir fáa arbeiði.
- Fært tú hildið sambandið við tað heimliga netverkið samstundis sum tú byggir tær nýtt í útlandinum?


text:
sBókin er ein sjálvstøðug talgild útgáva, sum sameinir bók og net og gagnnýtir tað besta úr báðum miðlum.
Umframt vanligan tekst og vanligar myndir hevur sBókin samvirknar uppgávur, upplisnan tekst og livandi myndir. Við sBókini hava næmingarnir altíð eina dagførda útgávu, tí hon er á netinum, og dagføringarnar síggjast aftur í hvørjari einastakari sBók. Men samstundis er bókin teirra egna, og tey kunnu skriva viðmerkingar og strika undir, sum teimum lystir.
780 uppgávur
131 samvirknar uppgávur
3 verkstovur
41 filmsbrot
25 ljóðupptøkur
244 myndir
2260 orðafrágreiðingar
11 greiningarfrymlar
110 skaldsligar tekstir
23 yrkistekstir
108 tekstbrot
ISBN: 9788791822167
© 2016 Nám
Prent og avrit úr hesum tilfari eru umfatað av avtalu um endurgjald til CopyDan.
Sýni 2
Týdd og tillagað úr Panorama VG2
© 2012 Norsk Gyldendal, Marianne Røskeland, Jannike Ohrem Bakke, Liv Marit Aksnes Gunnstein Akselberg og Sveinung Time
Harumframt er tilfar úr bókini Bókmentasøga 1
© 2011 Nám, Malan Marnersdóttir og Turið Sigurðardóttir
Ritstjórar: Kirsten Brix, Sólvá Jónsdóttir og Dorit Hansen
Týðing: Sigrun Hjalmarsdóttir
Ráðgeving: Kristin M. Magnussen í sambandi við partin "Málpolitikkur".
Dýpi 2
Ritstjórar: Kirsten Brix og Sólvá Jónsdóttir
Ann Ellefsen og Kristinbjørg Høgnesen hava gjørt frymlar. Kirsten Brix og Sólvá Jónsdóttir hava gjørt arbeiðsuppgávur og orðafrágreiðingar.
Ábyrgdarritstjóri: Sýni & Dýpi 2
Dorit Hansen
Forsíðumynd:
Kjartan Hansen
Rættlestur:
Margretha Poulsen, Lena Reinert og Katrin Reinert
Tú ert vælkomin at boða frá skeivleikum og koma við uppskotum o.ø. Hetta kanst tú gera við at trýsta á "Sig tína hugsan" niðast í høgra horni í sBókini.
Hendan sBók er ein bókaheild til lærugreinina føroyskt og er ætlað øðrum ári á 3-ára A-stigi á miðnámi.
Les um atgongd og trygd í teknisku lýsingini á systime.dk
Tað hevur ikki verið møguligt at finna rætta upphavsrættindahavara til summar tekstir. Um vit á nakran hátt hava gjørt okkum inn á upphavsrættin hjá onkrum høvunda, er hetta hent óviljað og av misgáum. Hevur onkur upphavsrætt og vísir á hetta, fær hann somu samsýning, sum høvdu vit biðið um loyvi frammanundan.
Tit kunnu lesa meira kunning, um hvussu tit kunnu nýta Sýni & Dýpi 2. Og tit kunnu gera tykkum meira kunnug við sBókamiðilin.


text:
Ida Lærke! Ida Lærke tekur estetiskar myndir av gerandislívinum og postar tær á Instagram. Hon dugur nøkur ting við kompositión, effektum og filtur, ið gera myndirnar til nakað serligt. Hetta ítrivið hevur givið henni fleiri túsindavís av fylgjarum á Instagram. Sunnvá og eg hava fylgt henni í eitt longri tíðarskeið, og um tú hevur hug at prýða títt Instagram-feed við einkultum, vøkrum snarmyndum burdi tú eisini.
Instagram profilurin hjá Ida Lærke er at finna her
.
Brúkaranavnið hjá henni er "idalaerke"
Umframt Instagram, bloggar hon eisini her


text:
Kl. 15 í dag, 11. des. 2007, koma nýggju partrolararnir Heykur og Falkur hjá Faroe Seafood til Runavíkar. Bátarnir eru bygdir í Vigo í Spaniu eins og Stelkur og Bakur, sum eru fyrimyndin hjá hesum nýggju. Tað var P/F Beta, sum læt hesar bátar byggja, og sum eisini gjørdi sáttmála um hesar báðar nýggju. Síðani hevur Faroe Seafood uppkeypt P/F Beta.
Afturat hesum 4 nýbygdu skipum keypti felagið fyrr í ár Rók og Lerk, sum vóru rættuliga nýggir, men ikki nýbygningar. Við hesum eru navnframu Kuba-trolararnir útskiftir - teir vóru 8, men eru nú útskiftir við 6 nýmótans partrolarar.
Umframt hesar 6 bátar, sum Faroe Seafood eigur 100%, eigur felagið stóran part í 3 øðrum skipum.
Heykur og Falkur hava hesi mát:
Length 38,60 m
Breath 9,90 m
Depth 4,55 m
Capacity 475 bins
Tonnage 665 GT
Engine Caterpillar


text:
Fríggjakvøldið 8. apríl kl. 21 letur NÁTTARKIRKJAN upp dyrnar í Glyvra kirkju. Náttarkirkjan, ið er ein øðrvísi og eksperimenterandi kirkja, vendir sær til ungdómin, men øll áhugaði eru vælkomin. Tað verður sangur, tónleikur, andakt, bønargonga og altargangur. Høvi verður eisini at tendra ljós í serstaku ljóskolbuni. Ein náttcafe verður í forkirkjuni.
06.04.2011
Náttarkirkjan á Glyvrum
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
SÁLARLIG HEILSA
Nýggj gransking
22. Des 2017
Virksemi og felagsskapur gevur betri sálarliga heilsu vísir nýggj gransking
les meir
Ymiskleiki eingin forðing fyri góðum samstarvi
20. Nov 2017
Tað er fantastiskt at síggja, hvussu allir samstarvsfelagarnir taka verkætlanina til sín. Samstarvsdagarnir í september og nú hava víst, hvussu stovnar, kommunur og feløg hóast stóran ymiskleika, kunnu síggja alskyns møguleikar fyri at samstarva, bæði í mun til ymiskt virksemi og øki í landinum og við hesum samstarvinum skapa góðar karmar fyri ABC virksemi.
les meir
Tórshavnar kommuna og Vága kommuna partar av ABC toyminum
09. Nov 2017
Vit fegnast um, at Tórshavnar kommuna og Vága kommuna nú hava boðað okkum frá, at tey eru við í verkætlanini hjá okkum ABC fyri sálarliga heilsu.
les meir
ABC hópurin økist
29. Sep 2017
Nýggjasti samstarvsfelagin í ABC hópinum er Parasport Føroyar, ið við t.d. “sameindum fótbólti” gevur børnum og ungum, bæði við og uttan ymiskar serligar avbjóðingar, høvi at spæla fótbólt saman undir skipaðum umstøðum. Dentur verður lagdur á sosiala inklusjón og vinarlag, við at sameina fólk ígjøgnum ítrótt.
les meir
ABC fyri sálarliga heilsu á Facebook
29. Sep 2017
ABC fyri sálarliga heilsu hevur fingið egna Facebook síðu. Fylg okkum her og fá innlit í virksemi í verkætlanini, og hvussu vit kunnu styrkja okkara...
les meir
Gerandishetjan 2017
19. Sep 2017
Sirið Stenberg fer í sambandi við Fólkaheilsuráðstevnuna 20. oktober at avdúka eina gerandishetju. Almenningurin fær við hesum høvi at skjóta upp tann, sum hildin verður...
les meir
Verkætlanin ABC fyri sálarliga heilsu koyrir við fullari ferð
22. Aug 2017
Samstarvsfelagar leggjast afturat. Í gjár var fundur við umboð fyri átrúnaðarligar felagsskapir og vit vóna at vit her eisini fáa samstarvsfelagar. ...
les meir
Mynd Krevur Samtykki
13. Jul 2017
Á Facebook síðuni Samtykki og øðrum talgildum miðlum verður stuttur lýsingarfilmur at síggja, har ungur maður verður avmyndaður nakin, og vinfólk deila myndina. Vit heita á fólk um at deila lýsingarfilmin, umframt at tora taka prátið bæði foreldur, børn og ung sínámillum.


text:
Skeið og fyrilestrar
Fyrilestrar, evni og kostnaður
Trætumekling og samráðing
Fyrilestrar
Trætufatan og trætuloysnir
Hvat er ein træta, hvussu kunnu trætur skiljast, og hvørjar trætuloysnir eru.
Samráðingarevni
Hvat er samráðing, hvat krevst til góðar samráðingar. Einstaklingasamráðingar og bólkasamráðingar.
Mekling
Hvat er trætumekling. Hvørjar trætur hóska væl til mekling, og hvat krevst av meklaranum.
Skeið
Trætufatan og trætumekling.
Stigini í trætumekling, og krøvini til meklaran. Rolluspøl.
Kostnaður
Fyrilestrar og skeið verða løgd til rættis eftir, hvør málbólkurin er, so skeiðið gerst viðkomandi fyri luttakararnar.
Avtalað verður gjørd í hvørjum einstøkum føri.


text:
ES-Parlamentið
ES-Parlamentið ella Evropa-tingið er einasti stovnur í ES, sum hevur beinleiðis mandat frá borgarunum. Teir 751 limirnir eru býttir sundur í sjey bólkar ella “flokkar”. Parlamentið umboðar fólkið í ES. Parlamentið skal umrøða, góðkenna og evt. broyta uppskotini frá Kommissiónini: uppskotini frá Kommissiónini fara fyrst til Parlamentið, har tey antin verða vrakað, góðtikin ella broytt. Eins og í Løgtinginum verða uppskot beind í ymiskar nevndir. Verða uppskotini ikki vrakað, fara tey síðani víðari til ES-Ráðið, sum eisini skal góðkenna tey. Harumframt velur Parlamentið kommissiónsformannin og skal góðkenna alla Kommissiónina. Parlamentið hevur sostatt beinleiðis ávirkan – og tey smáu londini eru greitt yvirumboðað. Øll limalond fáa í minsta lagi seks limir, og jú fleiri fólk búgva í einum landi, jú færri limir fær landið fyri hvønn íbúgva. Høvdu Føroyar verið sjálvstøðugur ES-limur, høvdu vit í 2014 havt krav um seks tinglimir.


text:
Avreiðingarnøgdin og avreiðingarvirðið hevur verið støðugt lágt seinastu nógvu árini. Betri fiskiár vóru frá aldarskiftinum fram til 2007. Í miðal var nøgdin tilsamans góð 125.000 tons hesi árini. Síðan 2007 hevur veiðan av feskfiski, ið er farin um avreiðingarskipanina, í miðal verið um 75 túsund tons. Í fjør vórðu avreidd smá 75.000 tons, sum er eitt vet frægari enn í 2015.
Tað upplýsir Hagstovan á heimasíðu síni.
Avreiðingar kalla vit alt tað, sum verður skrásett um avreiðingarskipanina. Hetta verður eisini umtalað sum feskfiskaveiðan. Í avreiðingunum er allur fiskiskapur hjá føroyskum skipum og bátum á føroyskum sjóøki, føroyska veiðan í íslendskum sjóøki og fiskiskapurin á Flemish Cap. Uppsjóvarfiskur er ikki við í hesi uppgerð.
Kelda og lesið meira HER


text:
NM-kappingin í gongd varð hildin á stóra travbananjum í Biri í Noregi. Føroyskt íslandsrossafelag sigur frá, at tær, sum kappaðust, vóru Elin Tindskarð á Hølkvi í T2, og Ragnheiður Dam á Háreka, ið var við í 4.1 og T.1 fyri ung.
- Talan hevur verið um eina sera spennandi kapping, har tær báðar hava kappast ímóti bestu reiðfólkunum úr øllum Norðurlondum, og kappingingin var hørð, sigur Føroyskt íslandsrossafelag.
Elin Tindskarð reið seg í eina flotta A-finalu við Hølkvir fríggjadagin. Hendan finalan varð avgreidd sunnudagin og varð endaliga úrslitið, at Elin endaði á einum flottum 4. plássi bert 0,05 stig frá einari bronsumedalju.
- Eg eri sera vælnøgd við Hølkvir í dag, hóast vit vóru so nær. Vit koma sterkt aftur, segði Elin eftir úrslitið.
Ragnheiður hevði nakrar avbjóðingar við, at Háreki skuldi tillaga seg longu ferðina, og hetta sást eitt nú til djóralæknakanningina, ið øll kappingarrossini skulu til. Hann hevði eitt sindur av óljóði á lungunum og skuldi tískil út at røra seg fyri at fáa loyst hetta upp. Hetta er púra vanligt fyri ross, ið ferðast so langt.
Háreki hevði tað fínt, tá ið kappingardagurin kom. Ragnheiður megnaði eitt flott 10. pláss í 4.1 og eitt 9 pláss í T.1. Hóast ein ikki skal skylda uppá veður og vind, so hevur tað hóast alt ávirkan, tá ið glopraregnið herjar.
Heri Dahl hevur annars dømt sítt fyrsta NM, og hevur hetta gingið júst eftir bókini. Heri sigur, at tað er stuttligt at døma á altjóða støðið saman við øðrum dugnaligum dómarum.


text:
Óendaliga vera eftir Marjun Syderbø Kjelnæs er ein stak áhugaverd og snildisliga uppbygd skaldsøga.
Skapanarsøgan ekkóar í teimum fyrstu orðunum í skaldsøguni Óendaliga vera: "Í fyrstuni skrivaði eg navnið hjá mær við lítlum: leon". Tann bíbilski dámurin heldur fram í teimum næstu reglunum, har tað verður fortalt, at hetta er fyri at skilja ímillum annað av frásøgufólkunnum og abba hansara, sum verður umrøddur sum "Hann" við stórum byrjanarstavi. Eitt slag av umboði fyri várharra á fold. Abbasonurin hevur fyri langari tíð síðani funnið út av, at hann ongantíð verður til nakað í mun til abban: "Eg eri leon við lítlum, ein 52 ára gamal postmaður. Ein dagur fyri og annar eftir tekur leysliga í hondina á mær og leiðir meg seigliga móti kvøldi". Aftrat hesumum hevur hann diagnosuna: bipolar. So er pallurin líkasum settur.
leon er á veg norður til Klaksvíkar at vitja Veru, sum liggur á røktarheimi eftir blóðtøppar og ikki fær tosað. Hesi bæði skiftast ígjøgnum alla skaldsøguna um at siga frá. Brot fyri brot verður nú søgan hjá hesum báðum og einhelst Veru, sum má sigast at vera høvuðspersónur, avdúkað fyri lesaranum. Frásøgnin gongur bæði fyri seg í dag og fyri einum hálvthundrað árum síðani og flytir seg javnan ímillum nú og tá. Lesarin kennir so dánt endastøðuna og fær nú spakaliga søguna frá byrjan, men alla tíðina við nútíðarbrotum skotnum uppímillum. Hesin frásøguháttur skapar ein spenning, vekir eitt forvitni í lesaranum, ið fær hann at skunda sær fram á leið, so svar fæst upp á teir mongu spurningarnar.
Ein lítil, avbyrgd bygd einastaðni í Norðuroyggjum er upprunaheimurin hjá teimum flestu persónunum í skaldsøguni. Vera hoyrir av fyrstan tíð til kirkjufólkið, men er longu sum genta forelskað í tí 24 ára eldra Leon, sum umframt at vera útróðrarmaður er predikantur hjá eini vekingarrørslu. Akkurát kærleikin hjá Veru til tann eldra mannin ger, at hon ferð eftir ferð svíkir sína egnu familju, tí hon vil ikki vera Leon upp á tvørs. Útlitini, at hon nakrantíð skal gerast kona Leon eru ikki góð, tí hann er giftur heilsuveikari konu og eigur dóttur. Skaldsøgan sigur frá persónum, sum fegnir vilja eitt, men hava ilt við at fremja tað. Tey eru øll onkursvegna læst føst í einum leikluti, sum tey ikki duga at koma burturúr. Tá ið hetta so aftrat er sett inn í ein karm av trúgv, sum hellur til at skoða tilveruna í svørtum og hvítum, verður tað ikki lættari. Innast inni vilja vit øll hvørjum øðrum tað besta, men vit hava ilt við at røkka út um okkum sjálvi. Vit hava øll lyndi til at fara skeiv av hvørjum øðrum. Ikki tí at vit vilja øðrum ilt, men tí at vit ikki vita betur. Tá ið vit at enda finna útav, at vit kanska áttu at havt borið okkum øðrvísi at, er mangan ov seint, lívið er farið.
Tað mesta í bygdini er stirnað, men so kemur beiggi Veru úr Grønlandi við konuni Ivalu, sum er eitt livandi natúrmenniskja, ið øll gerast góð við. Tíverri verður Ivalu longu ung heilaskadd, maðurin rýmir út í verðina at sigla, og tann tólv ára gamla dóttirin Louisa skal veksa upp hjá Veru. Hendan lovar beiggjanum, at einki av tí átrúnaðarliga skal trúttast niður í dóttrina, men Vera heldur tað ikki. Louisa gerst eitt offur í bardaganum ímillum trúarvald og opið, livandi lív. Pápin hevur lisið fyri henni úr
bókini Tornið við heimsins enda eftir William Heinesen, so at dóttirin ikki skal fáa sína tilverufatan bronglaða av trúgv. Hann vil, at hon skal taka líka natúrliga við lívinum sum grønlendska mamman. Einsamøll, uttan mammu og pápa og við eini Veru, sum brennir hennara bøkur, tí tær ikki eru í tráð við Bíbliuna, megnar hon tað ikki. Seinni rýmir hon út í heim, men hevur altíð "Tornið við heimsins enda" hjá sær sum eitt slag av leiðistjørnu og mótvekt ímóti tí dømandi Bíbliuni.
Tilveran er í "Óendaliga vera" ein long bíðing, sum í fyrstu atløgu tykist at vera eftir deyðanum, men spakuliga kemur tað fram, at bíðingin er eftir kærleikanum. Longu á einum av teimum fyrstu síðunum hevur lesarin fingið eina ábending um tað, har reglur úr sanginum The Waiting hjá Terry and the Heartbreakers verða endurgivnar. Hetta kemur eisini fyri fleiri ferðir seinni, og hyggur tú at tekstinum í sanginum, so er jagstranin eftir kærleika nettupp ikki ein jagstran, men bíðing.
leon, sum í fleiri ár las til lækna, men kollsigldi m.a. av kærleiksávum, sigur ferð eftir ferð, at hann bíðar. Hvørjum hann bíðar eftir, nevnir hann ikki, og lýsingin av honum kann tí sigast at rógva eitt sindur fram undir leikin hjá Samuel Beckett Vit bíða eftir Godot. Leikurin kann tulkast upp á fleiri mátar, men ein er, at so leingi tú bíðar, ert tú til.
Lesarin fær hug at illneitast inn á hesi fólkini, sum eru so virkislamd? Vera fær somuleiðis hendan lesaran at hugsa um Stive Stine í søgusavninum Laterna Magica eftir William Heinesen. Stive Stine bíðar eftir dronginum hjá sær, og langt aftaná, at hann er bæði horvin út í heim og deyður, heldur hon á við at bíða. Næstan soleiðis bíðar Vera, men bara næstan. Hóast hon í fyrstuni hevur valt sín leiklut, so kemur lagnan seinni upp í leikin og sær til, at hon kemur at liggja á song. Men har Stive Stine er fullkomiliga tóm, bara bíðar, so er ein longsul í Veru, sálin er ikki køvd.
Í endanum á Óendaliga vera, hvørs tittul kann lesast upp á meiri enn ein máta, hómast glottar av vón fyri framman. Tað tykist ikki longur óhugsandi, at tann lamna Vera kann koma fyri seg, í hvussu er fyri ein part. At hon og tann holli vinurin leon, sum eisini spakuliga fær nakað á skaftið, kortini hava eitt slag av framtíð. At tey ikki bæði bara eru dømd at bíða.
Marjun Syderbø Kjelnæs vann við Óendaliga vera Føroysku Bókhandlaravirðislønina 2015, og í tí er einki løgið, tí hon hevur við hesi bókini skrivað eina bæði áhugaverda, spennandi og snildisliga bygda skaldsøgu. Eftir mínum tykki tann higartil besta bókin hjá henni.
Marjun Syderbø Kjelnæs: Óendaliga vera. Perma: Høgni Egholm Magnussen. BFL 310 bls.


text:
Hent at vita
Outlander
Meira um bilin
(Prísirnir í tekniske specifikationer eru danskir, og tí ikki eftirfarandi)
MITSUBISHI OUTLANDER
Mitsubishi Outlander fæst í tveimum útgávum; Intense og Instyle. Vit útgerð sum 18" alu-felgum, leður setrum, 7 setrum, bakkisensorum og kamera, LED-koyriljós, lyklafríð atgongd, elektronisk upp- og afturlating av baklúku, 7" skerm v/Smartphone Link Display, Radio v/fløguspæalara, MP3 og Bluetooth, 7 hátalarum og 710W forsterkara, leðuróður v/multifunku, fult automatiskari klimaskipan v.m. ber til at velja júst ta útgávuna, sum hóskar best til tín tørv.
Outlander er sera rúmligur innan, og hann fært bæði við 5 ella 7 setrum. Bilurin er sera góður at koyra og er væl eygnaður bæði til býar- og landavegskoyring, men eisini til meira krevjandi koyring.
Hevur tú spurningar um bilin, sum ikki vera svaraðir á hesu síðu, ella kundi tú hugsað tær at roynt bilin, ert tú altíð vælkomin at seta teg í samband við okkum.
Samband
Hevur tú fyrispurningar ert tú vælkomin at seta teg í samband við okkara søluleiðara.
Finn Baldvinson
Søluleiðari
Tel. 36 36 67
Fartel. 28 36 66
Teldupostur. finn@waagbilar.fo


text:
Lógir
Løgtingslóg um 2. útbjóðingarumfar frá 17. mai 2004 (265kb)
Fylgiskjal A Kort yvir útboðsøkið (355kb)
Fylgiskjal B Standardloyvi til leiting eftir og framleiðslu av kolvetnum – Annað útbjóðingarumfar (43kb)
Løgtingslóg nr. 16 frá 14. februar 2000 Kolvetnisskattafyrisitingarlógin (18kb)
Løgtingslóg nr. 26 frá 7. mars 2000 – Broyting til kolvetnisskattalógina (serskattur) (88kb)
Løgtingslóg nr. 5 frá 8. februar 2000 um 1. útbjóðingarumfar til leiting eftir og framleiðslu av kolvetnum við viðmerkingum (105kb)
Fylgiskjal A Kort yvir útboðsøkið Fyrsta útbjóðingarumfar (103kb)
Fylgiskjal B Standardloyvi til leiting eftir og framleiðslu av kolvetnum, fyrsta útbjóðingarumfar (46kb)
Løgtingslóg nr. 26 frá 21 apríl 1999 um at skatta inntøkur frá kolvetnisvirksemi (Kolvetnisskattalógin) (27kb)
Løgtingslóg nr. 31 frá 16. mars 1998 um kolvetnisvirksemi (55kb)
Viðmerkingar til kolvetnislógina (183kb)
Kunngerðir
Kunngerð nr. 113 frá 20. november 2003 um jarðfrøðilig viðurskifti í sambandi við góðkenning av dýpdarboringum (19kb)
Kunngerð nr. 53 frá 17. apríl 2002 um roknskapargrundarlag fyri virki, sum bert eru skattskyldug eftir kolvetnisskattalógini (14kb)
Kunngerð nr. 37 frá 8. mars 2001 um nýtslu og burturbeining av evnum og tilfari frá havstøðum (18kb)
Kunngerð nr. 35 frá 8. mars 2001 um heilsu, trygd og umhvørvi í sambandi við leitivirksemi (71kb)
Kunngerð nr. 34 frá 8. mars 2001 um endurrindan av útreiðslum í sambandi við kolvetnisvirksemi (10kb)
Leiðbeining til innlatan av dátum og tilfari til Jarðfeingi
Leiðbeining til innlatan av tilfari (1,07mb)


text:
Eg eiti Súsanna Ziska, eri fødd 19.03.1959 í Klaksvík, har eg eisini havi búleikast tað mesta av míni livitíð.
Á sumri í 1985 bleiv eg úbugvin námsfrøðingur frá Hjørring Seminarium.
Eg arbeiði í Drotning Margrethu barnagarði
http://margretha.fo
sum varðaleiðari, við 6 leiðslutímum um vikuna og sum Stuðul 25 tímar um vikuna. Eitt deiligt arbeiðspláss.
Mína frítíð havi eg brúkt til mangt og hvat, men í oktober 2010 var eg á einum glasskeiði, hetta helt eg vera spennandi. Keypti mær ein glasovn, eksperimenteraði eitt sindur, meldaði meg til eitt skeið í Danmark í apríl mána í ár og síðani tað, havi eg brúkt tað mesta av míni frítíð í kjallarinum. Hettar er tað eg ætlaði at brúka hesa heimasíðu, íð eg havi givið navni Fløskuglas, til .


text:
Orð: Thomas Kingo
Týtt: Victor Danielsen
Á Jesus, tak mítt sinni,
og tak Tú hjarta mítt,
so úti eg og inni
kann vera tempul Títt!
Tú heila mínum vendi
av heimsins klóka veg!
Um eina Teg eg kendi,
tá vísdóm átti eg.
Orð:
Winfield S. Weeden
Lag: Judson W. van DeVenter
Týtt: Jóannes S. Hansen
1. Alt til Jesus eg vil geva,
Honum bera alla tøkk.
Eg vil altíð lova Honum,
um enn verðin tykist døkk.
Niðurlag: Eg vil geva alt,
eg vil geva alt,
alt til Tín, mín Gud og Harri,
vil eg geva alt.
2. Alt til Jesus eg vil geva,
við Tín kross eg boyggi meg,
heimurin, hann kann ei geva
nakað, sum er líkt við Teg.
3. Alt til Jesus eg vil geva,
Harri, ger meg bert til Tín,
lat meg trúgvan, sannan vera,
hugsa um tað, Tú vanst til mín.
4. Alt til Jesus eg vil geva,
alla mína sál til Tín,
kærleika og signing Tína
koma niður lat til mín.
5. Alt til Jesus eg vil geva,
nú, til friður fyllir meg,
á, sum eg meg tá skal gleða,
tá eg har skal skoða Teg.
Orð: Lina Sandell
Týtt: Hákun Djurhuus
1. Á, Jesus, opna Tú mítt eyga,
at eg kann síggja ríkdóm mín.
Tú ert mítt alt í lívi, deyða.
Eg eigi Teg og kærleik Tín.
2. Eg eigi talsmann við Guds síðu,
sum altíð varðar, verjir meg.
Eg eigi náðiflóð ta víðu,
sum himmalhválvið strekkir seg.
3. Eg eigi Frelsara, sum leiðir
ígjøgnum synd og freisting her.
Hann hvørja kreppu, spurning greiðir.
Hann troyst og gleði til mín ber.
4. Eg eigi ríki, himmalskt ríki,
tá lívið er at enda her,
ein bústað, sum ei finst hans líki,
sum Jesus mær til reiðar ger.
5. Um heimsins børn mær spurning bera,
nær Jesus aftur koma skal,
so eigi eg ei syrgin vera.
Guds lyfti halda fult og væl.
6. Ein dag eg dugi betur syngja
hin nýggja song, Tú lærdi meg,
tá “Lambið verdigt er” skal klinga,
og eg tilbiði, æri Teg.
Orð: William R. Newell
Lag: Daniel B. Towner, Eric H. Swinstead
Týtt: Victor Danielsen
1. Ár í synd og hugmóð livdi eg,
kendi ei hann, sum leið fyri meg,
kendi ei hin góða lívsins veg
til Golgata.
Niðurlag: Náði rík er har á Golgata,
fyrigeving fyri syndina;
friður er har fyri sálina
á Golgata.
2. Harrans orð fekk meg til síðst at sjá,
hvussu djúpt í synd eg fallin lá;
fyri míni sál rann ljós upp tá
á Golgata.
3. Nú í Jesusi eg hvíli trygt,
havi á hann alt mítt álit bygt;
burt svann ófriður og ivi, frykt
á Golgata.
4. Áh, tann kærleiki, sum toldi tað,
ið á krossinum hann bar hin dag!
Stóra náði, at mín sál varð glað
á Golgata!
Orð:
Brynleif Hansen
Lag 1: H. Otto Konrad Zinck
Lag 2: Carl A. Nielsen,
Lag 3: Jens Guttesen
Lag 4: Øssur Berghamar
Viðmerking: Sangurin varð funnin millum skrivliga tilfarið hjá Brynleif, eftir at hann hevði latið lív í flogvanlukkuni í Mykinesi í 1970, bert 33 ára gamal.
1. Áh, hvør er hasin maður, ið krossin bera má,
vanvirdur, niðurboygdur, má líða spott og háð?
Jú, hatta er Guds Sonur, við tornum krýndur fer
við sigri inn í deyðan og mínar syndir ber.
2. Ja, fyri mínar misgerðir soraður tú varð
og fyri míni lógbrot ta hvøssu krúnu bar.
Tín máttur upp nú tornar, tín tunga loðar føst,
sum vaks títt hjarta bráðnar – tú pínur mínar tókst.
3. Tú, Leyvan, rótskot Dávids, tú hevði allan mátt,
sum lamb tú bart tað stillur og toldi háð og spott.
Tú kærleiksfulli maður til krossin negldur varð,
ja, mína straff tú toldi og mínar sjúkur bar.
VIDEO
Orð og lag: Danny Daniels
Týtt: Tummas Jacobsen
Æra, æra til hin Hægsta,
æra hann, sum øllum valdar,
æra veri Lambi Guds,
æra veri Orði Guds,
æra til Guds Lamb.
Vit syngja æra (æra), æra (æra),
æra, æra til Guds Lamb, æra til Guds Lamb.
Orð: Gamal írskur sálmur
Lag: Írsk fólkalag
Týtt: Øssur Berghamar
1. Veri tú altíð mín dýrasta sjón,
Harri mín – tú ert mín verja og vón.
Ver mær í huga á degi og nátt,
veit tú í hvíld og í vøku mær mátt.
2. Orðið tú ver mær – og vísdómur við.
Vera eg vil hjá tær, statt mær við lið.
Tú ert mín faðir, títt barn eri eg,
fjaldur í tær kann ei ilt saka meg.
3. Skjøldur og svørð tú í stríðnum mær ver,
hjartans míns gleði í tær eina er.
Mín sálarverja og vernd ert tú mær.
Vend mær mót himli – mín kraft er í tær.
4. Heiður og ríkdómur metta ei kann,
varandi virði í tær bert eg fann,
tú og tú eina ert alt nú hjá mær,
ævinnar Kongur, mín ogn er í tær.
5. Himmalsins drottur, tú sigurin vann,
so eg við tær heim í dýrd fara kann.
Vinurin besti, mín klettur, mín vón,
Harri um ævir – ver altíð mín sjón.
Orð og lag: Katrine Hogenhaug
Týtt: Símun Absalonsen
1. Var tað ikki vegna offur títt,
enn í fjøtrunum eg var.
Men tú komst og gavst títt egna lív,
og tín krossur lív mær gav.
2. Um tú enn í deyðans valdi lá,
eingin vón var fyri mær.
Men tá tú hin sæla morgun reis,
fekk eg ævigt lív í tær.
Niðurlag: Halleluja, deyðin vunnin er,
halleluja, øll æra til tín,
halleluja, Jesus, tú ert alt hjá mær,
og um ævirnar tú allan lovsang fær.
3. Uttan mikla valdið, ið tú ber,
gekk eg blindur, veikur her.
Men í tær hin veiki finnur mátt,
og tú lýsir myrku nátt.
4. Um eg ikki fann inn á tín veg,
enn eg friðleysur her gekk.
Eitt heim í tíni hond nú eigi eg,
og tín kærleika eg fekk.
VIDEO
Orð og lag:
Eyðun Jacobsen
1. Tú skapti meg, Gud,
til eitt málrættað lív
at gera tín vilja og heilt vera tín.
í mótgongd og viðgongd eg gevi mítt lív,
tí eg veit, tú hevur tað besta til mín.
Niðurlag: Eitt málrættað lív vil eg liva við tær,
at síggja og hoyra tín vilja við mær.
Eitt málrættað lív vil eg liva við tær;
tá veit eg, tú altíð vilt vera mær nær.
2. Gud, lær meg enn betur at kenna tín veg,
ígjøgnum tað orð, sum tú gavst okkum her.
Lat lív mítt hvønn dag einans peika á teg.
Eitt málrættað lív, ja, tað ynski mítt er.
3. At læra at kenna teg betur hvønn dag,
av hjarta og huga eg tæna tær skal,
at liva tær nærri, so eg verði tað,
tú skapti meg til, og ei annað enn tað.
Orð og lag:
Chris Tomlin
Týtt: Eyðun Jacobsen
Niðurlag: Tú ert mín Gud,
hin heilagi, heilagi.
Stórt er títt navn um ævirnar.
Hoyr, einglarnir syngja:
Heilagur, heilagur!
stórt er títt navn um ævirnar!
1. Eg vil prísa tær fyri, hvør tú ert
og alt tað, tú gert fyri meg.
Míns hjartans longsil,
mín kærleiki.
Tú ert alt hjá mær,
tú ert alt hjá mær.
2. Sum morgunstjørnan strálar tú,
hvørt eyga sær tín dýrdleika.
Gud, eg vil síggja
teg, sum tú ert.
Tú ert verdur, Gud,
tú ert verdur, Gud.
VIDEO


text:
Eitt reint hattrick frá Jákupi í fyrsta korteri var stóri munurin á HB2 og Lundergaard IU 2 í fyrra hálvleiki. Beint áðrenn hálvleik minkaði Lundergaard munin til 3-1.
HB kom betri út til seinna hálvleik, men hóast fleiri góðar royndir, so gingu næstan 10 minuttir, áðrenn júst innskifti Jákup, ið var byrjaður seinna hálvleik uttanfyri, fekk sítt fjórða mál.
Petur Ovi, ið spældi ein branddyst avgjørdi, at hann eisini vildi vera við og skoraði 2 skjót mál, áðrenn Jákup fekk fimta málið, til 7-1, ið varð endastøðan.


text:
Uppskot til ársins mentanaravrik
Sunda kommuna hevur nú í nøkur ár givið eina gávu til persón ella felag fyri serlig mentanaravrik.
Hetta verður eisini gjørt í ár, og ætlanin er at handa heiðurin á setanarkvøldinum av mentanardøgunum 14. september kl.19.00.
Fyri at fáa so nógv uppskot sum gjørligt, at velja ímillum, ynskir nevndin at heita á borgarar um at senda inn uppskot til hvør skal fáa heiðurin í ár.
Uppskotini skulu sendast inn til sunda@sunda.fo saman við eini grundgeving. Uppskotsstillarar kunnu vera ónevndir. Nevndin tilskilar sær rætt til at velja í millum innkomnu uppskotini ella ikki at velja nakað av hesum.
Freistin fyri at senda inn uppskot er mánadagin 28. august kl.12.00.
Tey, sum fyrr hava fingið Ársins Mentanaravrik eru:
2011 Esmar Dahl
2012 Asfinn Sigvardsen
2013 Kingobólkurin í Tjørnuvík
2014 Johannes Johannesen
2015 Nicolina av Kamarinum
2016 Hósvíkar róðrarfelag (mynd)


text:
FSF Varpið: HB og EBS/Skála í finaluna
ítróttur27-06-2017 - 16:18 - Jóanis Albert Nielsen
VIDEO: Nú er greitt, at tað verða EBS/Skála og HB, ið skulu spæla ársins finalu í steypakappingini hjá kvinnum.
Leygardagin vórðu seinnu hálvfinalurnar í steypakappingini hjá kvinnum spældar. Úrslitini høvdu við sær, at í ár verða tað EBS/Skála og HB, sum møtast í finaluni.
Í Klaksvík vann EBS/Skála 2-1 á KÍ. Fyrri dysturin endaði 1-1, og tí er tað felagsliðið, sum við 3-2 sigri samanlagt, hevur tryggjað sær pláss í finaluni.
Í Havn var grannauppgerð millum HB og B36. Tær reyð-svørtu vunnu fyrru hálvfinaluna 4-1, og tí hjálpti lítið, at árstalsfelagið vann seinna dystin 2-1. Steypafinalan hjá kvinnum verður á Tórsvølli leygardagin 9. september.
Í FSF Varpinum ber til at síggja málini úr dystinum millum HB og B36, og KÍ og EBS/Skála.


text:
Ingi Samuelsen
15.09.2016 - 13:34
Ítróttur > Ítróttur > Svimjing
Heldur ikki í triðju royndini í olympiska hylinum eydnaðist tað Kristu Mørkøre úr Klaksvík at svimja upp til sítt allarbesta undir paralympisku leikunum.
Krista svam innleiðandi í 400 metra frísvimjing fyri løtu síðani, og svam teinin í tíðini 5 minuttir og 18,50 sekund. Hon var meldað til kappingina í tíðini 5:17,07. Hetta var tann seinasta tilmeldingartíðin av øllum, so tað var ikki óvæntað, at føroyski luttakarin kom seinast á mál í sínum riðli.
Hetta var seinasta kappingin hjá 18 ára gomlu Kristu Mørkøre á paralympisku leikunum á hesum sinni.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Author Archives: admin
HM í Manchester
Ferðaskrá til HM í Manchester er nú klár. Ferðin byrjar úr Vágun sunnudagin 6. apríl kl 08:15 til Keypmannahavnar við RC 450 og víðari til Manchester við SK 541 kl 17:35. Heimferðin er úr Manchester týsdagin 15. apríl kl. 13:50 … Continue reading
Kalendarafundur
Árligi kalendarafundurin verður í ár á Viðareiði vikuskiftið 6 – 7 juni 2008. Nærri upplýsingar verða kunngjørdir seinni. Svimjinevndin og Starvsnevndin
Svimjireglurnar dagførdar
Svimjinevndin hevur saman við starvsnevndini á fundi 17. mars 2008 samtykt dagførdar svimjireglur. Dagførdu svimjireglurnar liggja her á heimasíðuni, og koma í gildi í dag 20. mars 2008.
Landsliðsvenjarin farin frá
Brian Marshall hevur boða svimjisambandinum frá at hann av persónligum orðsøkum, ikki kann halda fram sum landsliðsvenjari. Í hesum sambandið er avtalu gjørd við Petur Heðin á Fløtti og Jón Bjarnasson um at teir røkja venjarastarvið fyribils. Fyrsta uppgáva teirra … Continue reading
Metlistarnir dagførdir
Metlistarnir eru nú dagførdir. Við at trýsta á leinkjuna niðanfyri ber til at síggja metlistarnar. http://www.susvim.com/SSF_metlistar/metlistar_yvirlit.htm Um onkur leggur merki til onkran feil, ber til at seta seg í samband við svimjinevndina, ið hevur ábyrgdina av at dagføra metlistarnar. Ein … Continue reading
FM í svimjing 2008
FM í svimjing 2008 verður í Tórshavn í døgunum 16. – 18. mai 2008. Fyri fyrstu ferð til FM fara kvinnur at kappast í 1500 m frí, og menn í 800 m frí.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Category Archives: Felagsskapur
Norðurlendsk ráðstevna um svimjiskúlar
Umboð fyri Svimjisamband Føroya eru í hesum døgum á norðurlendskari ráðstevnu um skúlasvimjing, sum Dansk Svømmeunion skipar fyri saman við Syddansk Universitet (FIIBL – Forsknings- og Innovationscenter for Idræt, Bevægelse og Læring).
Atlantic Airways stuðlar svimjingini
Atlantic Airways og Svimjisamband Føroya endurnýggjaðu í dag stuðulsavtaluna sínámillum, tá ið Árni Olsen, sølu- og marknaðarleiðari hjá Atlantic, og undirritaði SSF-formaður Rókur í Jákupsstovu møttust hjá Atlantic Airways á flogvøllinum í Vágum, til eitt prát og undirskriving av nýggja … Continue reading
Aðalfundur í Svimjisambandi Føroya 2016
Svimjisamband Føroya hevði fríggjakvøldið hin 21. oktober 2016 sín árliga aðalfund, í ÍSF-húsinum í Gundadali. Á skránni var útyvir formansfrágreiðing og framløga av roknskapinum, eisini val av nevndarlimum, har Katrin H. Sørensen og Sørin S. Djurhuus stóðu fyri vali, umframt … Continue reading
Aðalfundur í Svimjisambandi Føroya 2016
Aðalfundur í Svimjisambandi Føroya verður í ÍSF-húsinum fríggjakvøldið hin 21. oktober 2016 frá kl 18:30. Skrá sambært lóg SSF. Svimjisamband Føroya.
Landsliðsnevndin endurstovnað
Tað gleðir okkum í starvsnevnd SSF at kunna kunngera, at vit nú aftur hava eina landsliðsnevnd, til at taka sær av kravtíðum og øðrum landsliðsarbeiði. Hetta er ein nevnd sum vit hava havt stóran tørv á, aftaná at hon fyri … Continue reading
SSF skriv 14. mai 2016 um støðuna í ÍSF
Undirritaði hevur í dag sent viðfesta skriv til tey bæði sum eftir eru í starvsnevnd ÍSF, um støðuna í Ítróttasambandi Føroya, nú upp undir aðalfundin 20. mai 2016.


text:
Jan Müller
04.12.2015 - 14:55
Nýggja aspirantskipanin er einki minni enn eitt nýbrot í føroyskari maritimari søgu, sigur stjórin á Vinnuháskúlanum, Wilhelm Petersen við Oljan.fo, nú fyrstu aspirantarnir fara í praktikk við skipum hjá Smyril Line, Skansi Offshore og Thor Offshore.
Nú sunnudagin fara teir fyrstu av tilsamans 11 føroyskum aspirantum frá Vinnuháskúlanum í Havn út á heimsins høv at royna seg sum sjógarpar. Teir skriva søgu, tí teir eru tað fyrsta liðið av næmingum í spildurnýggju aspirant-útbúgvingini í Føroyum.
Hetta er ein útbúgving, sum fer at gera tað nógv lættari og hugaligari hjá føroyskum ungdómi, sum ætlar sær sjóvegin – at gerast skipsførari í framtíðar føroyska flotanum. Og hon er ómetaliga týdningarmikil, skulu vit føroyingar framhaldandi kunna kalla okkum eina maritima tjóð.
“Hetta er einki minni enn eitt nýbrot í føroyskari maritimari søgu,” sigur Wilhelm Petersen, stjóri á Vinnuháskúlanum og ein teirra, sum hevur arbeitt við at gera hesa nýggju útbúgvingarskipanina til veruleika.
Oljan.fo vitjaði Trygdardeplin við Áir hósdagin, tá teir 11 aspirantarnir tóku seinasta skeiðið í hesum fyrsta partinum av útbúgvingini, eitt sokallað stroppaskeið, sum er ein av fortreytunum fyri at kunna lúka krøv til at arbeiða umborð á skipi.
Tað var sjónligt, at lagið á næmingunum var sera gott henda dagin, nú m.a. stjórin á skúlanum kom við bókum og pappírum teir skulu fylla út og hava við sær, nú farið verður í praktikk á fyrstan sinni. Allir hava teir fingið praktikkpláss og skulu nakrir teirra heilt suður til Kongo og Angola. Teir flestu koma tó at arbeiða í Norðsjónum.
Risa frambrot
Nýggja aspirantútbúgvingin er einki minni enn eitt risastórt frambrot sammeta vit við gomlu útbúgvingina. Tí meðan tú fyrr fyrst mátti hava 36 mánaðar siglingartíð, áðrenn tú kundi fara í skúla, er skipanin so broytt til eina siglingartíð uppá 18 mánaðir undan skúlagongd og 18 mánaðir eftir lokna skúlagongd. Tað hevur man so upp gjøgnum tíðina, serstakliga í handilsflotanum, sæð sum eina forðing fyri at kunna seta við nýggjar yvirmenn. Gongdin hevur eisini verið tann, at tað hevur verið truplari at fáa hesa longu siglingartíðina.
Hetta er so orsøkin til, at man hevur fingið eina skipaða og stytri siglingartíð í staðin og skipaða soleiðis, at hon er partur av skúlagongdini. Tá er so nóg mikið við 12 mánaðar siglingartíð tilsamans.
Nýggja skipanin er so tann, at næmingarnir fyrst eru í skúla í 18 vikur, síðani fara teir í praktikk (siglingartíð) í 8 vikur ella so. Hetta er fyrsti parturin av siglingartíðini, sum tilsamans er 12 mánaðir. Eftir tað fara teir so aftur í skúla í 8 vikur. Og soleiðis heldur tað fram við at skifta millum skúla og sigling. Eftir tveimum árum fáa teir so prógv sum skiparar tvs. at teir kunnu føra skip upp til eina ávísa stødd. Vilja teir fara víðari til skipsførara, skulu teir ganga í skúla í hálvtannað ár aftrat. Tvs. at samlaða tíðin fyri at fáa skipsføraraútbúgving fer at taka hálvtfjórða ár. Hetta er væl stytri enn tann gamla skipanin, har tú saman við fullu siglingartíðini skuldi brúka upp í seks ár fyri at gerast skipsførari. Nýggja aspirantskipanin hevur verið í brúki í grannalondunum í fleiri ár. Tað hevur so eisini gjørt, at ungir føroyingar eru farnir av landinum at gerast skipsførari. Tað fer so vónandi at venda aftur við hesi skipanini vónar stjórin á Vinnuháskúlanum.
Ovurfegnir næmingar
Tá oljan.fo spyr næmingarnar, sum eru á skúlabonki við Áir, hvat teimum dáma hesa nýggju skipanina, siga allir í ein munn, at hetta er eitt ómetaliga stórt frambrot – fyri teir og vónandi fyri reiðarí og Føroyar sum heild. Og stjórin á Vinnuháskúlanum er samdur við teimum og kallar skipanina fyri eitt tað størsta frambrotið innan sjóvinnuútbúgving í Føroyum í nýggjari tíð.
Meðan grannalond okkara hava havt slíka skipan í mong ár, hevur tað verið eitt stórt ynski her í Føroyum at fáa eina líknandi skipan. Hetta bæði fyri at varðveita og nútímansgera hesa fyri Føroyar og føroyingar so týðandi vinnuútbúgvingarskipan. Nú er hon so veruleiki og royndarkoyrd við hesum fyrstu næmingunum, sum byrjaðu í Nóatúni í august. Og longu í januar verður nýtt lið tikið inn.
Umframt at kunna tryggja kontinuitet, so ber hon eisini í sær, at dygdin verður nógv betri. Treytin fyri at koma inn á skúlan er miðnámsútbúgving tvs. antin studentsprógv ella handilsskúlaprógv. So næmingarnir hava longu fingið eina góða barrlast, tá teir koma á skúlan. Eisini hevur henda skipan tann fyrimun, at næmingar við miðnámsskúlaútbúgving, og sum ikki hava hug til at fara víðari lestrarvegin, nú kunnu fara sjóvegin. Útbúgvingin kann so eisini vera við til at tryggja føroyska flotanum yvirmenn í framtíðini. Og fyri reiðaríini hevur hon alstóran týdning.
Maritimu Føroyar
Samanumtikið er hon einki minni enn eitt risafet og framstig fyri tær maritimu Føroyar. Og tað er ikki at undirmeta í hesum tíðum, har tosað verður um at menna Føroyar til ein martitiman tænastudepil og menna maritima arvin, so vit kunnu vera á øllum heimsins høvum við okkara skipum, og her ikki minst vera partur av framtíðar menningini í Arktis.
Nýggja skipanin er komin í lag gjøgnum eitt sera gott samarbeiði millum myndugleikar, skúla og reiðarí. Avtala er gjørd við Skansi Offshore, Thor Offshore og Smyril Line, har tey vilja taka næmingarnar í praktikk (siglingstíð). Hesir fyrstu næmingarnir fara komandi dagarnar umborð á føroysku frálandsskipini og tey trý skipini hjá Smyril Line.
Lesið eisini komandi greinar á oljan.fo um hetta maritima nýbrotið, sum uttan iva fer at hava alstóran týdning fyri samlaðu maritimu menningini í Føroyum í framtíðini.
Aspirantarnir eru:
Dan Bláberg
Eli Johannesen
Jóhannes Weihe
Rógvi Helgi Skaalum
Christian Suni Aakjær
Hans Jákup Davidsen
Jóhan Kristensen
Jóhan Snæbjørn Skoubo Bærendsen
Regin Ejdesgaard
Steingrímur Ranghamar Hansen
Teitur Vinjardsson Guttesen
Lærarar: Pole Hansen, Frífinn Nolsøe.
Deildarleiðari : Signheðin Davidsen
Skúlastjóri: Wilhelm Petersen


text:
Jólaborðhald á Seglloftinum
Leygarkvøldið 3. November skipaði Antares fyri jólaborðhaldi á Seglloftinum á Tvøroyri. Martin stóð sum fyriskipari.
Hetta var helst fyrstu at Antares skipaði fyri tiltaki í Suðuroynni og tað gjørdist eitt frálíkt kvøld. Martin og eg sjálvur gjørdu av at fara suður at umboða felagið. Suðuroyarfjørður var ómetaliga blíður við okkum og blíðskapurin á Tvøroyri stóð onki aftanfyri. Fyrst á pubbini, gomlu krambúðini hjá Thomsen, og síðan á Seglloftinum, har Anna Kirstin tók ímóti. Væl duga tey at siga frá og tey gera tað eisini fegin.
Alt økið har andar av søgu. Bygningarnir, pubbin við øllum teimum gomlu lutunum og bókunum og Seglloftið. Sat eina løtu í Krambúðini og blaðaði í gomlum handilsbókum, brævaskifti og skipsdagbókum, sumt meira enn hálvtannaðhundrað ára gamalt. Á Seglloftinum varð eisini ein framsýning við einum hópi av myndum frá gomlu handilstíðini. Ein ómetaliga stórur søguligur skattur.
Tað vóru 26 fólk vóru til tiltakið. Flestu teirra sjófólk og fleiri høvdu makan við. Vit fóru til borðs um hálvgum áttatíðina. Anna Kirstin og hennara fólk høvdu dekkað eitt sera fínt borð og hon hevði eisini skipa fyri at tveir ógvuliga dugnaligir tónleikarar spældu fyri okkum, harmonika og kontrabass, so felagssangurin gekk av tí besta.
Suðuroyingar eru festligt fólkaslag, so har vóru nógvar søgur og nógvur látur.
Góður matur var eisini. Anna Kirstin hevði gjørt ein forrætt av toskaflaki við kræklingum og dild, pynta við persillu og rækjum. Tað má avgjørt viðmælast. Høvuðsrætturin var oksakjøt við øllum góðum tilhoyri. Og so okkurt søtt afturvið kaffinum. Frálíkt. Tann, sum fór svangur frá borðinum, hevði bara sær sjálvum at takka J.
Práti og sangurin gekk so hugaliga at vit varnaðust onki fyrr enn klokkan slóg midnátt og tíð var at reisa seg. Men so var bara at ganga um túnið og inn á Krambúðina, pubbina, at hugna sær víðari saman við blíðu suðringunum.
Alt fær ein enda. Eisini hetta kvøldið. Komnir umborð á Smyril, har vit høvdu fingið okkum kamar fyri náttina, vóru vit samdir um at hetta var ikki seinasta ferðin, ið vit skipa fyri tiltaki har suðuri.
So helst verður okkurt tiltak við tunnusláðing í vár. Og so sjálvandi jólaveitsla aftur næsta ár...
Martin og Eg takka gestunum og Onnu Kirstin fyri eitt frálíkt kvøld.
Dánjal Jákup
djm@antares.fo


text:
Tey seinastu árini hava FM vinnarar svomið skjótari og skjótari. Aftur í ár megnaðu FM vinnarar at svimja skjótari – í miðal – enn árið fyri. Gulltíðir hjá staklingum síggjast her roknaði í 2009 Fina stigum og í leypandi stigum.
Aftaná almenni parturin av FM 2013 var avgreiddur byrjaði afturvendandi bardagin rundanum hylin, har svimjarir vístu snildi, styrki og ‘teamwork’. Til tey sum undrast í hvør kláraði at koppa formannin í hylin, so var tað Pál 🙂
Nú á farna FM/JM 2013 upplivdu vit sum kunnugt fleiri kolldømingar í liðsvimjing, har fólk vóru ósamd um hvat ið hevði gingið fyri seg. Fólk hava víst á at fleiri stafettir vóru kolldømdar fyri ov skjótt skifti á geil 2, og stóri spurningurin er tí um okkurt var galið við eltíðtakingini á hesi eini geilini.
Bartal og eg filmaðu av góðum grundum 4×50 liðsvimjingina hjá FLOT, av tí at dóttur mín svam við, og vit hava tí video bæði frá síðuni og uppifrá av hesi kolldømingini. Gevið gætur at svimjarin skal ikki bara nerta við plátuna, men eisini trýsta nóg hart til at ‘trýsta á kontaktina’. Og at vit sum meginreglu ikki brúka videoprógv í svimjing.
FLOT er sum nevnt á geil 2, næstlongst burtur frá okkum
Serliga uppifrá virkar tað sum um at ‘kontaktin’ var í so trek. Leggið til merkis hvussu leingi hondin er á vegginum áðrenn føturnar hjá næsta svimjara fara av startblokkinum, og áðrenn nøkur nýggj tíð kemur á talvuna har uppi í horninum. Og minnist aftur til at vit flest kenna til slíkar trupulleikar vegna slitnar plátur, har sláast má hart á pláturnar til at fáa kontaktina at rigga. Spurningurin er meira, um hetta ikki var nóg hart til at plátan burdi reagerað.
Nú er FLOT næst-nærmast okkum (eg síggist við kamera har niðri á gólvinum, hinumegin)
Her eru nakrar myndir sum Bartal og eg tóku í leypi av Føroyameistarastevnuni og Juniormeistarastevnuni í svimjing 2013. Møguliga liggur onkur góð mynd eftir á onkrum korti onkunstaðni, hon kemur so seinni. Sí eisini myndasavnið á Flickr.
Her eru úrslitini frá Føroyameistarastevnuni og Juniormeistarastevnuni 2013, sum varð hildið í Svimjihøllini í Gundadali hin 9. til 11. mai 2013. Ein rættiliga væleydnað meistarastevna har vit fingu 7 nýggj føroysk met og 7 nýggj juniormet, umframt at fleiri aðrir svimjarar vóru heilt nær metum eisini. Suðuroyar Svimjifelag vann flest heiðursmerki tilsamans, eini 21 gullheiðursmerki í føroyameistarakappingini og 23 í juniormeistarakappingini.


text:
Fyrst kvalifiseraði hon seg í 100 frí; og síðani valdi hon at velja ta greinina frá, tá ið hon eisini kvalifiseraði seg í 50 frí. Enntá við betring av sínum egna amerikanska 50 metra langbana meti, frá 24.53 yvir 24.38 í hálvfinaluni til 24.25 í finaluni, har Lara Jackson eina løtu tók metið frá henni í innleiðandi við 24.50. Heimsmetið hjá Libby Trickett er 23.97, so Torres er væl á veg, nú hon hevur skorið 28 hundraðpartar av muninum, og tí bara hevur 28 eftir. Torres setti amerikanskt met fyrstu ferð sum 15 ára gomul, hevur sett heimsmet tríggjar ferðir, og fer nú at hava luttikið á OL yvir eitt tíðarskeið á 24 ár.
Tag: u.s. trials
Margaret Hoelzer sett nýtt heimsmet í 200 rygg
Hetta var tann 5. juli á olympisku úttøkukappingini hjá amerikanum. Nýggja heimsmetið er 2:06.09, har gamla metið hjá Kirsty Coventry frá í februar var 2:06.39. Videoin her niðanfyri vísir kappingina.
Continue reading Margaret Hoelzer sett nýtt heimsmet í 200 rygg
1-2 heimsmet sett í gjár
Tvs. tað eina varð ‘bara’ nágreiniliga sama tíð sum heimsmetið, sum SwimInfo sendir út sum “world record alert”, men sum vit onnur nokk ikki ordiliga rokna sum nýtt met. Men Michael Phelps setti altso nýtt heimsmet í 200 blandað við tíðini 1:54.80, har heimsmetið hjá honum frá í fjør var 1:54.98. Og Aaron Piersol svam somu tíð sum verandi heimsmet hjá Ryan Lochte í 200 rygg, við tíðini 1:54.32. Lochte sjálvur svam 1:54.34, og tá skal havast í huga at hann (Lochte) eisini svam til OL í 200 blandað móti Phelps, við 1:55.22 sum er triðskjótasta tíð í søguni. Lesið her og her á SwimInfo. Continue reading 1-2 heimsmet sett í gjár
Nýggj heimsmet í 100 rygg hjá monnum og kvinnum
Natalie Coughlin hevur betrað enn meira um sítt heimsmet í 100 rygg á langbana, tá ið hon nú í nátt gjørdist fyrsta kvinna undir 59 sekund í greinini, á amerikansku úttøkustevnuni til OL. Nýggja heimsmetið er 58.97, har hon í gjár svam 59.03. Og Aaron Piersol setti eisini heimsmet í nátt, tá ið hann við 52.89 betraði um sítt egna heimsmet ið var 52.98. Lesið her og her á SwimInfo.


text:
Leygardagin 9. juni kl. 14 skipar ítróttarfelagið Svanur fyri bocciakapping á Eystanstevnu. Svanur er eitt ítróttarfelag í Eysturoynni fyri menningartarnað. Felagið varð sett á stovn í 2009 og tey hava verið sera virkin síðani. Í dag hevur felagið umleið 100 limir, ið arbeiða, millum annað, fyri at skapa áhuga fyri ítrótti millum fólk við breki, skipa fyri kappingum og at fáa rørslutarnað í gongd við ítrótt.
Tey seinastu árini hevur bocciakappingin á Eystanstevnu eydnast sera væl og uppmøtingin hevur verið góð. Hesaferð, eins og undanfarnu ár, verður kappast á Stevnuøkinum sunnanfyri býráðshúsini í Saltangará.
Kappingin byrjar samstundis sum stevnuøkið letur upp við hoppiborgum, tombola og øðrum góðum.
Sí skránna á eystanstevna.fo
06.06.2012
Bocciakapping 9. juni
Leygardagin 9. juni kl. 14 skipar ítróttarfelagið Svanur fyri bocciakapping á Eystanstevnu. Svanur er eitt ítróttarfelag í Eysturoynni fyri menningartarnað. Felagið varð sett á stovn í 2009 og tey hava verið sera virkin síðani. Í dag hevur felagið umleið 100 limir, ið arbeiða, millum annað, fyri at skapa áhuga fyri ítrótti millum fólk við breki, skipa fyri kappingum og at fáa rørslutarnað í gongd við ítrótt.


text:
Tú ert í einum nýggjum býi, og tú skalt finna bæði góð støð at eta og sova. Hvar leitar tú? Sambært BBC leita 9 av 10 amerikanarum sær hjálp á snildfonini, tá slíkar avgerðir skulu takast. Heimasíður og appir sum Yelp, TripAdvisor og Foursquare eru bert nakrar av teimum mongu appunum, ið vilja hjálpa tær at finna besta gistingarhúsið ella matstovuna. Men hetta er í veruleikanum ikki altíð besta hjálpin.
BBC setur upp tríggjar orsøkir, ið greiða frá, hví tú hvørki kanst líta á ummæli ella ummælarar á netinum.
1. Yvirmettar metingar
Hugtakið "guilt tipping" ger seg galdandi her. Fólk ið geva góð ummæli fyri eina minni góða tænastu, tí tey vilja ikki vera keðilig mótvegis tí fitta tænarinum ella hýrubilstjóranum. Hetta gevur tó í síðsta enda ummæli, sum ikki eru eftirfarandi.
2. At siga okkurt er gott, bert tí øll onnur siga, at tað er gott
Hetta kallast "critic's syndrome". Tú hevur kanska lisið eina bók, verið á einari fínari matstovu ella okkurt triðja, og tú hevur bara hoyrt at hetta er ein fantastisk bók ella matstova, frá øllum øðrum. Tú ert tó ikki imponeraður av matinum á Koks, men torir ikki at siga, at tú heldur hevði viljað etið á Toscana. Tí gevur tú eitt gott ummæli, hóast tú í veruleikanum ikki dámdi tað so væl, men tí tú veit at øll onnur siga, at hetta er fantastiskt.
3. Ikki bert hyggja eftir hvussu nógvar stjørnur, men hvussu nógv hava givið nógvar stjørnur.
Um ein matstova ella gistingarhús fær fimm stjørnur frá nøkrum fáum fólkum, er tað sjálvsagt minni álítandi enn um har eru fleiri hundrað ið hava givið góð ummæli. Tískil er umráðandi altíð at hyggja eftir hvussu nógv hava ummælt, og ikki bara hvussu nógvar stjørnur staðið hevur í miðal.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Búskaparráðið kom í dag við aðru frágreiðing síni í ár, og ein at av táttunum í frágreiðingini er meiri samskipan av lands- og kommunubúskapi.
Ráðið vísir millum annað á, at landsbúskapurin og kommunubúskapurin ikki arbeiða eftir somu reglum, og soleiðis átti ikki at verið, sigur ráðið – serliga nú rættiliga stórar upphæddir eru lagdar út til kommunurnar at umsita.
Tá eldraøkið var undir landinum, var tað fevnt av játtanarkørmum við útreiðslulofti. Men kommunurnar virka sum er ikki eftir somu reglum. Tí mælir Búskaparráðið landspolitikarum til at broyta lóggávuna soleiðis, at umframt kommunal útreiðsluloft og hámarks- og lágmarkskommunuskattaprosent fyri hvørja kommunu, skulu reglur ásetast um kommunalar kassabindingar og reglur fyri staðseting av árligum kommunalum roknskaparavlopum.
Øll frágreiðingin hjá Búskaparráðnum kann lesast HER


text:
Amerikanski forsetin, Donald Trump, hevur vakt stóra øði, í stórar partar av muslimska heiminum.
Tað kemst av, at Donald Trump, í farnu viku kunngjørdi, at hann viðurkendi býin, Jerusalem, sum høvuðsstaðin í Ísrael. Í sama viðfangi kunngjørdi hann eisini, at hann vildi flyta amerikonsku sendistovuna úr Tel-Aviv til Jerusalem. Tað upplýsir heimasíðan hjá DR.
Jerusalem er, sambært einari altjóða avgerð, bæði israelskur og palestinskur høvuðsstaður í einari tvístats-avtalu.
Fleiri lond mótmæla nú avgerðini hjá Donald Trump. Í Libanon og Indonesia fara stórar mótmælisgongur fram. Í høvuðsstaðnum í Libanon, Beirut, eru mótmælisgongurnar frammanfyri amerikansku sendistovuna, og nakað ófriðarligar. Løgreglan er á staðnum, og skjýtur bæði við vatni og táragassi eftir teimum mótmælandi. Mótmælisfólkini veittra við palestinskum fløggum.
Í Indonesiska høvuðsstaðnum, Jakarta, fara mótmælisgongur eisini fram. Tað verður mett, at umleið 10.000 fólk mótmæla frammanfyri amerikansku sendistovuni í Jakarta.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Leygarkvøldið tann 23. mai 2009 klokkan 20 - 02 eru ítróttarfeløgini í Runavík og Toftum saman um ungdómstiltak í ítróttarhøllini í Runavík. Tá verða dyrnar lætnar upp fyri tannáringum / ungdómum í aldrinum 14 - 20 ár at íðka ítrótt undir hugnaligum og stuttligum umstøðum.
Endmálið er at geva ungdómi møguleika at samlast og røra seg - eisini tey sum ikki longu eru virkin í ítróttarfeløgum. At minna á týdningin at røra seg og at kveikja áhuga fyri ítrótti.
Ætlanin er at ungdómarnir skulu hava møguleika at royna ymiskar ítróttargreinir og spøl, ið ikki eru so vanlig til dagligt. Dentur verður lagdur á sosiala samverðu og at tað skal verða stuttligt.
ÌSF hevur hjálpt til við at seta tiltakið ígongd, men tað eru lokalu feløgini sjálvi sum eru fyriskiparar og hava ábyrgd av tiltakinum á staðnum. Tey mynda sítt tiltak hvør á sín hátt.
Á onkrum plássi hava fyriskipararnir valt at deila plássið upp, soleiðis at fleiri ítróttargreinir og ymisk spøl verða íðka í senn. Aðrastaðni verður fyriskipa soleiðs at feløgini/ítróttargreinirnar deila kvøldið millum sín, soleiðis at fyrst verður ein ítróttargrein íðka og so næsta part av kvøldinum verður ein onnur o.s.fr.
Byrja verður á øllum plássum klokkan 20 og enda kl. 02.
Beint nú sær út til at tiltakið eisini verður á Eiði, Kambsdali, Skála, Kollafirði, Tórshavn, Giljanesi og Trongisvági.


text:
Fríðrikur Petersen var føddur á Saltnesi í Eysturoy í 1853. Í 1875 tók hann studentsprógv í Íslandi og var í 1880 cand. theol. av lærda háskúlanum í Keypmannahavn. Hann starvaðist sum prestur í Sandoynni og í Suðuroy og var próvstur á Nesi í Eysturoy.
Fríðrikur Petersen var virkin í politikki. Hann sat í løgtinginum (1890-91/1893-1917), og í landstinginum (1894-1902/1906-1917). Hann stovnaði saman við øðrum Sambandsflokkin í 1906. Hann var formaður í flokkinm frá 1906 til 1917. Fríðrikur hevur skrivað fleiri av okkara kendastu fosturlandssangum.
Fríðrikur Petersen varð borin í heim í 1853 í Saltnesi, har faðir hansara, Johannes, var lærari. Hjá faðir sínum lærdi hann vanliga barnalærdómin, og ikki mundi tað vera einki, hann nam gjøgnum vinskapin við próstasynimar á Nesi, Hjalmar og Jørgen Hammershaimb, sum við faðir sínum, V. U. Hammershaimb, fluttu inn á Nes í 1862.
Í 1865 fór Fríðrikur til Havnar at ganga í realskúlan, og í 1869 helt hann leiðina til Reykjavíkar á latínskúlan har, og her tók hann studentsprógv í 1875. Hetta vóru hendingarík ár í søgu ísalnds, túsund ára veitsla varð hildin í 1874, og skald-skapurin blómaði. Millum studentarnar fekk hann góðar vinmenn, hann lærdi íslendskt mál og var hugtikin av íslendskari fosturlandsyrking. (Sí *tjóðskaparskaldskapur og *tjóðskaparromantikkur).
Í 1875 - 22 ára gamal - fór Fríðrikur til Keypmannahavnar at lesa við lærda háskúlan, árið eftir tók hann filosofikum og fór so at lesa gudfrøði. Her í Keypmannahavn hitti hann aftur vinmenn úr íslandi, og her hitti hann aftur barndómsvinin úr Føroyum, Hjalmar Hammershaimb, og aðrar føroyingar, ið staddir vóru í Keypmannahavn í lestrarørindum. Sum áður nevnt var tað í hesum unhvørvi, at fyrstu føroysku yrkingarnar í nýggjum sniði vórðu til.
Fríðrikur Petersen tók gudfrøðisprógv í 1880 og tók sama ár við prestaembæti í Sandoy. Í 1885 søkti og fekk hann prestakall í Suðuroy, og har var hann — við sæti í Leirum í Hvalba — til hann í 1900 varð settur til próst yvir Føroyar og flutti inn á Nes í Eysturoy.
Um tað mundið, »Føringafelag« í Føroyum varð stovnsett, gav Fríðrikur Petersen seg upp í politikk. Í 1890 varð hann valdur til løgtingsmann umboðandi Eysturoynna, og hann sat á tingi til deyðadags umboðandi Eysturoy (1890 - 93), Sandoy (1893-96), Suðuroy (1897-1900) og sum próstur sum fastur limur 1900-1917.
Tá ið politiskt floksbýti kom á tingi í 1906, gjørdist Fríðrikur formaður nýstovnaða Sambandsfloksins, og hesin maður, sum í ungdómsárum hevði lovsungið fosturlandinum og harmast um vanlagnu føroyska málsins, gjørdist afturhaldsmaður í tjóðskapar- og málspurninginum. Hann doyði í 1917.
Bókmentaverk:
Flestu yrkingar Fríðriks eru frá tíðarskeiðinum 1876 — 79. Hetta eru lutvíst drekkjuvísur, yrktar til veitsluborðhaldið, men her finna vit eisini djúpar fosturlandsyrkingar við skaldabornum myndum av Føroyum í logn og í ódn tær skiftandi ársins tíðir. Kendasta yrking av hesum slagnum man vera »Vísa um Føroyar« (1877), sum byrjar við reglunum »Eg oyggjar veit, sum hava fjøll og grøna líð...«. Hesa yrkmg tóku føroyingar til sín sum tjóðsang og ikki av tilvild, tí rótføroyskar og hugtakandi mundu skaldamyndirnar tykjast fólki:
»Og tá ið veðrið tað er gott
um summardag,
og havið er so silvurblátt
um sólarlag «
»Men tá ið stormur spælir lag á
fjallatind,
og bylgjurnar tær rúka av stað
sum skjótasta hind «
Í yrkingini »Føroyska málið« (1876) harmast Fríðrikur Petersen um tungu lagnu móðurmálsins og kemur í seinasta ørindi við hesum góðynski:
»Vær drekkum glaðir tína skál, og so
vár ynski ljóða: várt kæra gamla
móðurmál, hav langa framtíð og góða«.
Frá seinnu árum eru ikki nógvar yrkingar frá hond hansara; vit nevna kenda jólasálmin »Gleðilig jól« (1891), nýggjárssangin »Tíðin rennur sum streymur í á« (1892), páskaljóðið »Deyði, hvar er nú broddur tín« (1900) og at enda fosturlandsvísuna »Hvørjum man tykja vakurt hjá sær« (1892) við frálíku summarlýsingini:
»Føroyar, mín móðir, víst ert tú
fríð
í grønum stakki um summartíð.
Tá kvøld og morgun á vinahátt blídliga heilsast
um miðjunátt.
Og havið, troytt av at berjast við
teg,
við tínar føtur hvílir seg.«
og vetrarlýsingini:
»Føroyar, mín móðir, víst ert tú
prúð,
tá ið tú klæðist í vetrarskrúð.
Víst ert tú, móðir, føgur og fín, klødd í
hitt skínandi hvíta lín.
Tá glampar á himli stjørnulind,
norðlýsið blaktrar um fjallatind.«
Úr: Árni Dahl: Bókmentasøga I-III. Fannir. 1980-83.


text:
- Tíðindi, mentan og ítróttur
Leyslatin aftur
Maðurin, sum løgreglan handtók í nátt fyri at hava stungið ein annan mann, er avhoyrdur og leyslatin aftur. Tað merkir, at heldur einki grundlógarhoyr verður.
Klokkan tvey í nátt fekk løgreglan fráboðan um harðskap. Tað vísti seg, at talan var um ein mann, sum var stungin í búkin. Maðurin varð fluttur á Landssjúkrahúsið, meðan ein annar maður var handtikin og síðani skuldsettur fyri grovan harðskap.
Løgreglan hevur í dag avhoyrt mannin, sum nú er leyslatin. Hann játtar seg sekan
Innlagdur
Maðurin, sum er stungin, er framvegis á landssjúkrahúsinum. Av løgreglustøðini verður sagt, at støða hansara er stabil og hann er ikki í lívsvanda.


text:
Okkara røsku kvinnur vunnu stórsigur á Neistanum í Vestmanna mikukvøldið. Fyri tað hava tær stórt rós uppiborið. Sjáldsama tryggar á bóltinum eru tær, finna væl veikleikar í verjuni hjá mótstøðuliðnum og eisini vardu tær væl meginpartin av dystinum. Úrslitið gjørdist 31-22.
Heilt so lætt verður tað neyvan móti VB í Vági sunnudagin. Øll Suðuroyggin stendur saman um VB og vit vita, at tað altíð er trupult at spæla í Vági. Trýstið frá viðhaldsfólkunum í Suðuroy skulu tær nokk saktans klára sjálvar, partvíst í øllum førum. Men tað hevði verið øgiliga gott at havt nøkur góð VÍF viðhaldsfólk í høllini í Vági sunnudagin. Veðrið verður av besta slag sunnudagin, laber bris suður og stilli norðuraftur. Lønin hjá áskoðarunum er ómetaligt nøgdsemi og sálarmetta – og við einum sigri í skjáttuni norðuraftur verður tað ársins túrur. VÍF vann dystin í Vestmanna móti VB við tveimum málum.
Smyril siglir av Havnini klokkan 11 og fer norður aftur stutt eftir dystin.


text:
Kom sum tú ert
Tað er ein søga um ein listamann, sum ynskti at gera eina mynd av hinum vilsta syninum í Lukas 15. Hann møtti einum ófantaligum og ógreiddum biddara á gøtuni og spurdi hann, um hann ikki kundi koma inn á gólvið í arbeiðsrúmi sínum at sita modell. Biddarin møti upp dagin eftir, men nú var hann væl vaskaður og rakaður og ílatin. Táið listamaðurin sá hann, rópti hann á hann: "Á, nei, nú kann eg ikki brúka teg, sum tú sært út!"
Gud biður okkum koma til Sín júst sum vit eru og játta, at vit eru syndarar, sum einki hava uppiborið utta revsing. Hetta er eyðmýkjandi, men tað er einasti útvegurin, vit kunnu uppnáa fyrigeving uppá, sum Kristus hevur goldið fyri á krossinum, so at vit kunnu verða móttikin og brúkt av Gudi.
Teir skriftlærdu og fariseararnir vóru nærlagdir lóglærarar. Teir hugsaðu, at Gud var nøgdur við teir, tí teir vóru reinir. Táið teir so sóu Jesus eta saman við fólki, sum ikki høvdu gott orð á sær, gramdu teir seg um tað. Men Jesus segði:"Eg eri ikki komin at kalla rættvís, men syndarar, til umvendingar" (Luk.5,32). Hetta var ein ábreiðsla til sjálvrættvísis áskoðan teirra. Teimum tørvaðu at játta syndir sínar. Tá kundi Jesus eisini taka ímóti teimum.
Um tú kennir, at tær tørvar at verða frelstur ella endurnýggjaður til samfelag, gakk so í teg sjálvan og angra og kom til Jesus júst sum tú ert. So fer Hann at fyrigeva tær allar syndir tínar og rættvísgera teg.
Umsett úr Our Daily Bread
Mikkjal á Bergi


text:
Vit eru úti av Løgmanssteypinum
myndir08-05-2016 - Jónfinn Petursson
Løgmanssteypið, 1/4. finalan: Víkingur –HB 3-3
Løgmanssteypið kemur heldur ikki til Havnar í ár. Vit kláraðu at elta Víkingi líka til tey seinastu brotsspørkini. Men hepnið var við vertunum, sum tí er víðari í kappingini.
Stórur dramatikkur var í Sarpugerði í dag. Fleiri høvdu helst ikki fingið reyvina niður at stólinum, tá Sølvi Vatnhamar longu í 2. minutti legði vertirnar framum.
Tá tjúgu minuttir vóru leiktir, økti sami Sølvi, og helst hugsaði onkur, at nú var eingin vegur aftur. Okkara menn fullu tó ikki í fátt, og beint fyri hálvleik megnaðu vit innafyri tveir minuttir og við tveimum málum av Poul Ingason at javna støðuna út aftur. Kanska átti málverjin hjá Víkingi sín lut í tí fyrra málinum.
Vertirnir løgdu seg aftur framum, tá Andreas Lava Olsen tjúgu minuttir fyri leiklok sendi vertirnar á vinnarakós.
Heldur ikki hetta vildu vit hava liggjandi á okkum, men komu afturí aftur. Við brotssparki stutt fyri leiklok javnaði Øssur Dalbúð, og so var alt opið aftur.
Vóru vertirnir eina tonn betur í sjálvum dystinum, vóru vit tó ikki fyri ongum, serliga í einum parti av longu leiktíðini. Men einki mál kom, og so máttu menn undir brotssparkskapping, og restin er, sum tikið verður til, ”history”.
Teitur bjargaði tí eina, men vit kláraðu ikki at umseta tvey brotsspørk til mál, og tí er Víkingur víðari í kappingini um Løgmanssteypið.
Keðiligt, men ein staðfesting av, at vit næstan eru, har klokkurnar ringja. Okkara lið er hóast tað gott við ágrýtnum og frálíkum leikarum, so vit skulu nokk koma afturí aftur.
Møguleikin verður longu komandi hósdag, tá farið verður til Tvøroyar har TB tekur ímóti við Stórá
Koyr á, HB!!!!
HAGTØLINI
Løgmanssteypið, 1/4. finalan sunnudagin 9. mai 2015 kl. 15.00 í Sarpugerði
Víkingur – HB 3-3 (2-2)
1-0 Sølvi Vatnhamar 2’
2-0 Sølvi Vatnhamar 20’
2-1 Poul Ingason 44’
2-2 Poul Ingason 45’
3-2 Andreas Lava Olsen 71’
3-3 Øssur Dalbúð (br.) 88’
Liðið: Teitur M. Gestsson – Ári Mohr Jónsson, Jóhan Troest Davidsen (liðsk.), Bartal Wardum, Jógvan Rói Davidsen, Tróndur Jensen, Magnus Egilsson (Jákup F. Hansen 85), Christian R. Mouritsen (Adrian Justinussen 60), Teit Jacobsen, Poul Ingason (Ari Mohr Olsen 60) og Øssur Dalbúð
Óbrúktur eykaleikari: Niklas Thomsen og Heri H. Mohr
Gult kort: Teit Jacobsen, Adrian Justinussen og Jóhan Troest Davidsen
Á beinkinum: Jan Dam, Albert Ellefsen, Tróndur Vatnhamar, Heðin Weihe og Uni Nielsen
Dómari: Eiler Rasmussen
Hjálpardómarar: Andreas Petur Hansen og Vinjard Dam
4. dómari: Bjarki Danielsen


text:
Sunday, December 25, 2011
Orðið varð hold...
Jólaaftan aftan á karamellur og jóladunnu og søt epli og vanlig epli og brúna sós og reyðkál og rísalamang og gávurokan er tað kanska ikki løgið, at ein ávísur andaligur tómleiki ger seg galdandi. Seint jólaaftanskvøld gerast vit øll katolikkar eina stund, meðan stovurnar fyllast av latínskum lestri á midnáttarmessuni í Rom. Eg eri ikki greið yvir hvussu leingi hesin siður hevur verið hildin í m.a. danska, t.v.s. eisini føroyska sjónvarpinum, men nøkur ár eru tað eftirhondini og sum tað ofta er við tílíkum endurtøkum, tykjast tær eftirhondini meiningsfullar. Í øllum førum geva tær minst líka nógva meining sum ritual okkara ótørvandi kring rísalamangin og okkara meir ella minni amerikaniseraðu jólasiðir. Eitt dømi um amerikaniseringina hoyrdist í útvarpinum fyrrapart jólaaftan, tá ein av teimum annars so autentiskt-bygdasligu og hugnaligu jólamonnunum í Skeivahelli helt fyri, at jólamaðurin kemur við gávum gjøgnum skorsteinin, men bara tá børnini sova. Og tað passar heilt væl í USA, har tey halda jól jóladag, meðan vit pakka upp longu jólaaftan. Tað kendist eisini á tí desorienteraða smádronginum, at hann so ongar ætlanir hevði um at sova, áðrenn hann skuldi pakka upp.
Midnáttarmessan er stórsligin bæði so og so, men horisontali sanglesturin kann virka svøvnligur uppá summi. Pávar skifta, men altíð eru teir avgamlir, tann núverandi er so illa fyri, stakkalin, at messan mátti framskundast, umframt at høvuðspersónurin mátti koyrast inn (minti eitt sindur um flottu scifi entransuna hjá Darth Vader), men Bænadikt 16. tóktist yvirhøvur ikki andliga viknaður, tá hann fanst at teirri grunnu kommersialiseringini av jólunum. Fyrstu ferð, eg vitjaði stórbæru Pæturskirkjuna í Rom var eisini fyrstu ferð, eg gjørdist greið yvir, at eg eri protestant. Kendi meg yvirtiknan av teimum ómenniskjaligu dimensjónunum á kirkjurúminum og av tonsavís av dýrum skreyti, av gulli, marmori, handverki og list hjá Michelangelo og Bernini m.a.. Materiel yvirflóð og halgimenni, sum verða pínd og sundurskorin og stokt, meðan tey gráta blóð. Pæturskirkjuna upplivi eg sum heild sum eina ómetaliga kropsliga kirkju og størsti parturin av henni er fíggjaður við avlátshandli katólsku kirkjunnar. So er við so nógvum av fyrndarinnar monumentum, at tey høvdu ikki verið til uttan álvarsliga stættarmun og beinleiðis misnýtslu av medmenniskjum.
Midnáttarmessan gerst ofta høvið hjá mær til listasøguliga og ikonofrafiska grundan. Pæturskirkjan er ómetaliga kompleksur bygningur, tí alt í henni hevur týdning og tilsipingar til antin ta gomlu fornkirkjuna, ella til Konstantin keisara, ella tey ymisku pontifikatini og so framvegis. Nógvar bøkur eru skrivaðar um Pæturskirkjuna og hesa midnáttarmessuna sat eg brádliga og undraðist á altarið, sum er so løgið staðsett mitt í kirkjuni. Men tá eg fór at hyggja neyvari, var talan ikki um eitt altar, men um eina baldakin, sum er staðfest mitt í sentralkirkjurúminum. Stóri barokklistamaðurin Gian Lorenzo Bernini var fimmogtjúgu ár, tá hann fekk tignarligu uppgávun at gera eina baldakin ella ein hásætishimmal uppi yvir grøvini hjá Pæturi í Pæturskirkjuni. Grøvin stavar frá teirri gamla basilikabygninginum, fornkirkjuni hjá Konstantin keisara, sum Pæturskirkjan er bygd omaná. Grøvin kundi sjálvandi ikki flytast og tí var avbjóðingin hjá Bernini stór. Tað er ikki at gera ov nógv av at halda uppá, at mátin, sum Bernini loysti uppgávuna, er serstakur. Fyrimyndin til bronsusúlurnar er úr templinum í Jerusalem. Súlurnar eru snaraðar og býttar í tríggjar liðir, sum allir eru prýddir á ymsan hátt. Súlukapitelini eru korintisk-kompositt og súlurnar bera ein ein hásætishimmal við einglum og Pæturi við lyklunum til himmiríki. Uppi yvir er ein gullkúla við einum krossi allarovast. Baldakinin var liðug í 1633 og jólaaftan í 2011 bar tað mær til úr Sjúrðargøtu at skoða hetta fantastiska verkið hjá Bernini í sjónvarpinum. Orsøkin til tær nógvu býflugurnar, ið síggjast ymsastaðni á monumentinum er, at Barberinipávin bílegði verkið og býflugur vóru á skaldramerkinum hjá Barberinislektini, men býflugur hava harumframt síðan fornøld verið symbol uppá klóka leiðslu. Sostatt er heldur ikki fáfongdin til fánýtis, tá hon fylgist við framsøkni.
Eg var enn mett og væl sett, tá eg vaknaði seint fyrrapartin jóladag. Eg tendraði útvarpið í somu løtu sum bispur Jógvan Fríðriksson segði, at orðið varð hold, kjøt. Dagsins tekstur man vera Jóhannes 1.14 "Orðið varð hold og tók bústað millum okkara, fullur av náði og sannleika, og vit sóu dýrd Hansara, dýrd sum hana, ið einborin Sonur hevur frá Faðir Sínum.". Mær dámar so væl at lurta eftir okkara humanistiska bispi, og í dag bað hann eisini fyri teimum skapandi, teimum sum fáast við list og mentan. Vit liva sum kunnugt ikki av breyði eina, men breyð skal til eisini hjá listafólkunum, og eg taki fult undir við bønini hjá bispi. Ein tann besta gávan, sum kom her í húsið jólaaftan var bókin hjá Bárði Oskarsson "Flata kaninin", sum er minimalistisk, fjollut, fitt, filosofisk og gevur ríkt høvi til abstraktar tankar og andaligheit, sum okkum heilt vist tørvar 1.jóladag. Gleðilig jól.
Posted by Listin at 4:03 PM


text:
Stórur spenningur er um gongdina í fólkatalinum í løtuni, tí gongdin spreingir allar tær dapru forsagnir, sum hava verið. Kanska er tað tí, at Hagstovan mest sum hvønn mánað kemur við einari nýggjari fráboðan - og aftur hendan mánaðin kvinkar fólkatalið tann rætta vegin.
Fólkatalið var 49.552 tann 1. juli í ár og er vaksið við 614 fólkum síðani 1. juli í fjør. Tað svarar til ein vøkstur 1,3 prosent. Hetta kemur av eini nettotilflyting á 360, ið er munurin millum tilflyting og fráflyting, og av einum burðaravlopi á 254, ið er munurin millum fødd og deyð, sigur Hagstovan.
- Hetta er radikalt, ja næstan sensationelt, segði Hans Pauli Strøm, sosiologur við Dimmalætting um fólkavøksturin fyrr í ár. Hann tók stóru orðini í munnin, tí tað serliga eru tey ungu, sum fjølgast í Føroyum.
Tann stóra broytingin í gongdini í fólkatalinum kemur í høvuðsheitum av flytingini millum lond. Serliga fráflytingin er minkað nógv, samstundis sum tað hevur verið ein lítil vøkstur í tilflytingini. Vit skulu heilt aftur til 1983 fyri at finna so lágt tal fyri fráflytingina sum hetta síðsta 12-mánaðarskeiðið. Samstundis er tilflytingin tann størsta síðstu 8 árini og er nú á sama støði sum undan fíggjarkreppuni.
Hans Pauli Strøm vísir á broyttu livikorini hjá serliga teimum ungu sum orsøk til, at tað gongur rætta vegin, og har er tað serliga búskaparliga gongdin og møguleikin at fáa arbeiði og útbúgving, ið spælir inn.
- Flytingin er ómetaliga viðkvom. Føroyingar reagera óvanliga skjótt uppá, um arbeiði er at fáa og um livikorini annars broytast. Flytingin kemur ófatuliga skjótt hjá okkum, greiddi Hans Pauli Strøm frá.


text:
Um vikuskiftið var eg til kvinnurenning. Eg og ein, ið eg arbeiði saman við, høvdu skundað okkum at melda til, fyri at verða partur av teimum hepnu, ið fingu ein gávuposa. Tað, at gávuposin innihelt onkra heldur ivasama gávu, í sambandi við ein dag við rørslu, lata vit fara. Gávurnar smakkaðu óført saman við kaffimunninum seinni á kvøldi.
Køin var í longra lagi, tá eg fór inn í ítróttarhandilin at avheinta startnummar og gávuposa. Glaðar, smílandi, prátandi kvinnur, ið hugdu hvørja aðra ann.
Meðan eg stóð har aftast í køini og hugsaði um, hvør mundi fara at renna og hvør mundi fara at ganga, andaði eg djúpt inn. Eg hevði júst fingið vikuskifti, tá andar man ofta djúpt og gleðist um frídagarnar, ið liggja fyri framman. Eg plagi ikki at geva mær stórt far um hetta púra natúrliga við at anda, men tað fari eg kanska at gera í framtíðini. Eg havi tað so, at summar buksur eru betri at vera í enn aðrar. Og typiskt eru tær bestu úr "stretch". Men onkuntíð er sjálvt "stretch" við undirlutan og soleiðis var hendan dagin í køini, tá trykkknappurin í stretchbuksunum mátti lúta fyri "nú er vikuskifti" innandingini. Pfluff, segði tað, og bellurin, glaður fyri at sleppa úr hesum tronga fongsli, flotnaði upp um buksukantin.
Og hvat ger man so? Jú, man spennir væl í búkmusklunum soleiðis, at ongin sær, at knappurin er sprongdur upp. Tí, við at spenna, so sær búkurin flatari út, soleiðis, at um onkur leggur til merkis, at knappurin ikki heldur buksunum aftur, so er tað ikki neyðturviliga tí, at buksurnar eru ov strammar, men kanska tað bara er ein knappur, sum ikki riggar sum hann skal.
Tað merkist í búkmusklunum, tá man stendur og skal lumpa seg til ein flatari búk, í einari kø við 10-15 kvinnum. Og sig so, tá tú kemur framat diskinum og leggur til merkis, at tú kennir tvær av teimum, ið standa innanfyri. So má man geva sær tíð til eitt lítið hugnaprát um, hvussu tað gongur og hvat man fer at brúka vikuskiftið til. Alt meðan man kennir, at tað gerst truplari og truplari at spenna. Tað góða við hesum var, at tað kendist sum hevði eg fingið "sixpack", tá eg endiliga kom út í bilin. Hold da op denn andsperra. Eg merkti pínu í støðum á búkinum, ið eg ikki visti vóru har. Onki er so ringt, at tað ikki er gott fyri okkurt.
Dagin eftir rann eg 5 km. Eg burdi ikki sagt tað hart, tí tað florerar júst ein grein á facebook um, at tey, ið hava tørv á at deila eitt nú, hvussu nógvar kilometrar tey hava runnið, ella annað, ið gevur ábendingar um, hvussu ófør tey eru, kunnu verða narcissistar. Men líka leggi eg í. Eg var stolt, tá eg kom á mál. So stolt, at eg keypti inn til ein betri døgurðabita og dessert sum eitt herðaklapp til narcissistin við familju. Og sjálvandi til bellin, sum hevur nógvar knappar framman fyri sær.


text:
- eitt lítið úrval
Búi Tyril týddi
Fylgjandi er brot úr bókini:
Trupulleikar
Er nakar Loysari trupulleika uttan Gud? Sig: Lovaður veri Gud! Hann er Gud! Øll eru tænarar Hansara, og øll eiga í lut boð Hansara!
- Báb
Eind
O Gud mín! O Gud mín! Sameina hjørtuni hjá tænarum Tínum og opinbera fyri teimum Títt mikla endamál. Fylgi teir Tínum boðum og haldi teir seg til Tína lóg. Hjálp teimum, O Gud, í teirra strem- ban, og veit teimum styrki at tæna tær. O Gud! Eftirlat teir ikki til sín sjálvs, men leið teirra fóta fet við ljósi kunnleiks Tíns og upplívga hjørtu teirra við kærleika Tínum. Sanniliga, Tú ert teirra Hjálpari og teirra Harri.
- Bahá'u'lláh
Lýdni
Eg bøni Teg, O Gud mín, við Títt mest upphevjaða Orð, ið Tú hevur fyriskrivað sum tann Guddómliga Heilivágin fyri øll, sum eru í Tínum ríki, Heilivágurin, ígjøgnum hvørs dygd málmur mannalívsins er vorðin umbroyttur til reinasta gull, O Tú í Hvørs hondum liggja bæði tey sjónligu og ósjónligu kongaríkini, um at fyriskriva, at mítt val samsvarar Tínum vali og mítt ynski Tínum ynski, at eg kann vera fullkomiliga nøgdur við tað, ið Tú ynskti, og vera fullvegis nøktaður við, hvat Tú tilætlaði mær gjøgnum Títt gávumildni og Tína vælvild.
- Bahá'u'lláh
Grøðing
Navn Títt er mín grøðing, O mín Gud, og at minnast til Tín er mín lekidómur. At vera nær hjá Tær er mín vón, og kærleiki fyri Tær er mìn felagi. Miskunn Tín í móti mær er mín grøðingog mín hjálp í bæði hesum heimi og hinum komandi heim. Tú ert, sanniliga, tann Algávumildi, tann Alvitandi, tann Alvísi.
- Bahá'u'lláh


text:
Jógvan Hugo Gardar
16.12.2016 - 08:15
Prísurin á Norðsjóvaroljuni Brent liggur í løtuni og sveiggjar millum 54,30 og 54 dollarar fyri fatið. Prísurin á amerikansku lættoljuni WTI er í løtuni 51,22 dollarar fyri fatið.
Mánadagin og týsdagin lá prísurin á Brent omanfyr 55,60 dollarar fyri fatið, men fall so til knappar 54 dollarar mikudagin, og hevur síðani kinka seg uppum 54 dollarar.
Í løtuni er prísurin á leið sum hann var um hálvan oktober. Um hálvan november var prísurin goðar 45 dollarar fyri fatið.
Prísurin á Brent-oljuni, í dollarum, farnu vikuna. Kelda: Nasdaq
Prísurin á Brent-oljuni farnu 90 dagarnar, í dollarum. Kelda: Nasdaq


text:
Hondbóltsfelagið "Vípan" á Sandi. hesar mannaðu fyrsta hondbóltsliðið á Sandi: aftast frá vinstru Ásla Olsen, Marita Hentze Viderø og Fríðvør Johannesen. Fremst frá vinstru: Maja Djurhuus, Frida Poulsen, Sanna Greta Hentze og Manna Hjalt.
Myndin er tikin summarið 1943. Hondbóltliðið varð annars sett á stovn á vári 1942 av læknanum Leif Dahl. Seinni tók skúlalærarin Kjartan Hentze yvir.
Felagiđ fekk sítt fyrsta fřroyameistaraskap í 1944.
Tvćr ađrar myndir av hondbóltsgentunum heiman av Sandi eru at síggja undir Myndir -
Myndin er annars áđur prentađ á síđu 55 í Kvřrnini nr. 7 frá 2004.


text:
5. PARTUR
Varðveitið eitt gott samband við tykkara skyldfólk
’Latið tykkum í góðsku, eyðmjúkleika, spakføri og langmóð.’ — Kolossebrævið 3:12
Við hjúnabandinum verður ein nýggj familja til. Hóast tú altíð fert at elska og virða foreldur tíni, er hjúnafelagi tín nú tann persónurin á jørðini, sum hevur størstan týdning í tínum lívi. Hetta kann vera ringt hjá summum skyldfólkum at venja seg við. Men bíbilskar meginreglur kunnu hjálpa tykkum at finna eina javnvág, so tit kunnu varðveita eitt gott samband við tykkara skyldfólk, samstundis sum tit gera tykkara ítasta fyri at styrkja tykkara egnu nýggju familju.
1 VARÐVEITIÐ RØTTU ÁSKOÐANINA Á TYKKARA FORELDUR
BÍBLIAN SIGUR: „Ær faðir tín og móður tína.“ (Efesusbrævið 6:2) Uttan mun til hvussu gamal tú ert, mást tú altíð æra og virða tíni foreldur. Men minst til, at hjúnafelagi tín eisini má hugsa um síni foreldur. Kenn teg ikki hóttan av sambandinum, hann ella hon hevur við tey, tí „kærleikin ber ikki øvund“. — 1 Korintbræv 13:4; Galatiabrævið 5:26.
ROYN HETTA:
Nýt ikki orðingar sum „familjan hjá tær finst altíð at mær“, ella „mamma tín heldur ongantíð, at tað, eg geri, er nóg gott“
Royn at seta teg inn í støðuna hjá hjúnafelaganum
2 SETIÐ MØRK, TÁ IÐ TAÐ ER NEYÐUGT
BÍBLIAN SIGUR: ’Maðurin fer frá faðir og móður og heldur seg til konu sína, og tey bæði verða eitt hold.’ (1 Mósebók 2:24) Hóast tú ert blivin giftur, halda foreldur tíni kanska, at tey enn hava ábyrgd av tær, og tey hava kanska hug at blanda seg meira upp í tykkara hjúnaband, enn tey eiga.
Tú og hjúnafelagin mugu koma ásamt um, hvørji mørk tit vilja seta teimum, og síðani siga tað vinaliga við tey. Tit kunnu siga tað opið og ærliga uttan at vera ófólkalig. (Orðtøkini 15:1) Eyðmjúkleiki, mildleiki og tol kunnu hjálpa tykkum at fáa eitt gott samband við tykkara skyldfólk, so tit ’umbera hvørt annað í kærleika’. — Efesusbrævið 4:2.
ROYN HETTA:
Heldur tú, at skyldfólk blanda seg ov nógv upp í tykkara lív, kanst tú finna eina løtu at tosa við hjúnafelaga tín um tað í friði og náðum
Komið ásamt um, hvussu tit skulu loysa málið


text:
Nýggjastu tíðindi
Rudda Úti í Grøv
Viðarlundin Úti í Grøv hevur fingið eina hjálpandi hond.
Trø í viðarlundini úti í Grøv, sum eru koppaði í vindinum, eru nú tikin burtur. Eisini er tynt millum trøini, serliga á sunnaru síðu, har nakað tætt varð blivið millum trøini.
Veitirnar í viðarlundini eru eisini umvældar, umframt nakrar tvørveitunum eftir gøtini heim eftir bakkanum.
Viðarlundin og økið sum heild er væl vitjað alt árið, og á skeltunum við portrini kunnu vitjandi kunna seg um eitt nú plantu- og djóralívið úti í Grøv.
Nýtt í kommununi
Listavirðisløn Nólsoyar Páls, útibiografur, uppboðssøla og nógv annað. Her er skráin fyri Norðurljós. Les meira »
Nógvi kuldin seinastu dagarnar ávirkar framvegis vatnveitingina til fleiri sethús í kommununi, orsakað av frosti í rørum millum pr… Les meira »
Vegna frost eru trupulleikar við vatnveitingini á bæði eystara og vestara armi í Klaksvík. Les meira »


text:
Meira enn 1.000 ísfjøll á siglingarleiðum í ár
Sambært US Coast Guard's International Ice Patrol er 2017 fjórð "ógvisligasta" árið á rað viðvíkjandi rekandi ísfjøllum har norðuri í Norðuratlantshavi. Skrásett eru 1.008 rekandi ísfjøll á siglingarleiðunum í Norðuratlantshavi.
Á ársfundi hjá Patrúljuni í New London, Connecticut, segði ovastin Kristen Serumgard, at talið var høgt orsakað av ógvisligum stormum og jøklafyllingum í Grønlandi, sum bæði høvdu við sær fleiri jøklakálvingar.
Talið er nógv hægri enn ógvisliga árið í fjør, tá 687 ísfjøll róku suðureftir á siglingarleiðunum. 2017 er tó ikki í topp 10. Hetta er bert 19. álvarsamasta árið síðani ár 1900. Kanadiska ístænastan væntar sambært AP eitt vanligt ísár í 2018. Mett verður, at bert umleið 500 ísfjøll fara at koma inn á siglingarleiðirnar til vanda fyri skipaferðsluna.
Ice Patrol varð stovnað í 1913, í kjalarvørrinum á Titanic-vanlukkuni, og hevur gjørt sína kanning á hvørjum ári síðani (burtursæð frá Fyrra og Seinna Heimsbardaga). Onki skip hevur nakrantíð boðað frá missi av mannalívi ella ogn orsakað av ísfjøllum uttanfyri ávaringarmørkini.
Fleiri skip hava hinvegin siglt á ísfjøll innanfyri mørkini fyri ávaringarøkið, og vísir hetta framhaldandi vandan við ísnavigatión hóast nýtíðar framstig.
Tá tænastan byrjaði løgdu skipini hjá íspatrúljuni seg eftir at finna ísfjallið longst burturi í landsynning og fylgja við tí inntil tað bráðnaði og senda út ávaringar til skipaferðsluna um positónina hjá tí. Hildið varð fram við hesum einfalda arbeiðsháttinum til eftir Seinna Heimsbardaga.
Síðani varð farið undir at brúka flogfør til kanningarnar. Ice Patrol savnar í dag inn upplýsingar frá langtrøkkandi HC-130J patrúljuflogførum og frágreiðingar frá skipaferðsluni, og grundar í alt størri mun greiningar sínar á fylgisveinadátu.
Kelda: Maritime Executive/maritimedanmark.dk


text:
Maersk Oil nær við at fáa sáttmála í Iran
Maersk Oil er kanska á veg til at fáa sáttmála við iranska Pars Oil and Gas Company um útvinning av South Pars oljuøkinum, skrivar iranska tíðindastovan Shana. Nýggi eigarin av Maersk Oil, Total, kann harvið síggja fram til ein skjótan vinning av keypinum.
Iranska oljufelagið hevur verið í samráðingum við fleiri feløg, men samrøðurnar við Maersk Oil hava víst góð framstig, og væntandi verður sáttmáli undirskrivaður “næstu mánaðirnar”, skrivar tíðindastovan.
Maersk Oil er í eini tilgongd at verða yvirtikið av Total eftir handilin fyrr í ár, men hetta elvir ikki til nakran trupulleika í sambandi við ein sáttmála, upplýsir stjórin í Pars Oil, Mohammad Meshkinfam:
“Vit taka neyðugu fyrivarnini í sambandi við samanleggingina, men semjast vit um teknisku og fíggjarligu viðurskiftini, verður hetta ikki nakar trupulleiki,” sigur hann sambært Shana.
Hann væntar, at sáttmálin kann undirskrivast innan endan av iranska kalendaraárinum, 20. mars.
South Pars oljuøkið í Persiska Flógvanum er granni hjá Al Shaheen-økinum hjá Quatar, sum Maersk Oil var fyristøðufelag fyri í 25 ár, áðrenn tey mistu sáttmálan til nýggja eigaran, franska Total S.A.
Kelda: Shana/maritimedanmark.dk


text:
Ingi Samuelsen
06.09.2016 - 10:31
Tíðindi > Vinna & Tøkni > Fiskivinna
Heldur ikki í dag eydnaðist tað landsstýrinum at ”sleppa av” við rættindini at fiska 5.000 tons av svartkja á opnari uppboðssølu.
Royndin í gjár, tá minstiprísurin varð settur til 30 oyru fyri kilo vísti ongan áhuga. Roynt varð aftur í morgun við einum minstaprísi upp á 18 oyru fyri kilo, tvey oyru undir tilfeingisgjaldið, ið annars er galdandi.
Men heldur ikki hesaferð var áhugi.
- Vit hava makrel og sild at fiska, so at keypa dýran svartkjaft nú at fiska einaferð miðskeiðis í desember, tað er alt ov svikaligt, tí vit ána ikki, hvussu veðrið verður tá, sigur Kristian Martin Rasmussen, reiðari við vp.fo.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Nýggja brandstøðin tikin í nýtslu
Fríggjadagin 9. mai 2008 varð nýggja brandstøðin hjá Vestmanna Kommunu tikin alment í nýtslu.
Tað var av allar fagrasta veðri henda dagin – brennandi sól og mestsum stilli – og tí var nógv fólk samankomið longu frá klokkan trý seinnapartin, tá almenna móttøkan byrjaði.
Boðin varð ein drekkamuður, og eisini hevði sløkkiliðið lænt ein pysluvogn, sum stóð uttanfyri brandstøðina, og har nakrar ungar gentur stákaðust.
Børnini – og kanska vaksin við – kundu fáa gávulutir av ymiskum slag – sum stuðlar høvdu latið. Eitt nú varð høvi at fáa vatnfløskur, kollar o.a.l.
Nýggja brandstøðin er gjørd í samstarvi ov umbýti við Íognarfelagið RN, sum hevur yvirtikið gomlu brandstøðina á havnarøkinum og afturfyri hevur gjørt nýggju brandstøðina.
Nýggja brandstøðin er nakað størri enn tann gamla, og eingin ivi er tí um, at karmarnir við nýggju brandstøðini verða uppaftur betur hjá Vestmanna Sløkki- og Bjargingarliði.
Sløkkiliðsmenninir greiddu fólki frá, og børnini nýttu sjálvandi høvi til at sleppa at sita í bilum og bátinum.
Gestir vórðu eisini aðra staðni frá, eitt nú frá sløkki- og bjargingarliðum og frá løgregluni. Og hesir høvdu, eins og stovnar í bygdini, gávur av ymiskum slag við.
Eisini vóru gestir uttanlands við: Petur Seloy, brunaleiðari í Albertslund, og Sigurjón Magnusson, brunastjóri í Ólafsfirði. Báðir hava verið Vestmanna Sløkki- og Bjargingarliði sera hjálp-samir.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)